**کێشەکانی بەکارهێنانی فێرکردنی ئەلیکترۆنی بۆ پۆلی پێنجەمی ئامادەیی لە دید وتێڕوانینی مامۆستایان**

**لێکۆڵەر** : عه‌لا حه‌بیب له‌تیف زەرگووشی . Lwllewb@gmail.com

**پ. د.** مه‌هاباد عه‌بدولكه‌ریم ئه‌حمه‌د **پ.د.** یوسرا محه‌مه‌د عه‌بدولا

زانكۆی به‌غدا كۆلێژی په‌روه‌ردەی‌/ئیبن ڕوشد بۆ زانسته‌ مرۆڤایه تییه‌‌كان به‌شی زمانی كوردی

**پوخته‌ی نامه‌كه**‌

ئامانجی ئه‌م توێژینه‌وه‌یه‌ زانینی گرنگترین گرفته‌كانی فێركردنی ئه‌لیكترۆنی بۆ‌ وتنه‌وه‌ی بابه‌تی زمان و ئه‌ده‌بی كوردی بۆ پۆلی پێنجه‌می ئاماده‌یی له‌ ڕوانگه‌ی مامۆستایانی بابه‌ته‌كه‌وه‌، هه‌روه‌ها زانینی به‌ڵگه‌ی جیاوازی ئاماری له‌ گرفته‌كانی فێركردنی ئه‌لیكترۆنی له‌لای مامۆستایانی زمانی كوردی به‌ پێی گۆڕاوی (ڕه‌گه‌ز و ساڵانی شاره‌زایی)، بۆ به‌دیهێنانی ئامانجی توێژینه‌وه‌كه‌، توێژه‌ر پشتی به‌ پرۆگرامی وه‌سفی به‌ستووه‌، له‌سه‌ر ئه‌و بنه‌مایه‌ی پرۆگرامێكی گونجاوه‌ بۆ ئه‌م توێژینه‌وه‌یه‌ی ئێستا، نموونه‌ی توێژینه‌وه‌كه‌ ژماره‌یه‌ك مامۆستای له‌خۆگرتووه‌، كه‌ ژماره‌یان (70) مامۆستایه‌، (48) مامۆستای نێر و (22) مامۆستای مێ، له‌ كۆمه‌ڵگه‌ی توێژینه‌وه‌ له‌ قوتابخانه‌ی ئاماده‌یی و دواناوه‌ندی له‌ پارێزگای دیاله‌ بۆ ساڵی خوێندنی (2020 - 2021) توێژه‌ر ڕاپرسییه‌كه‌ی ئاماده‌ی كردووه‌، پێكهاتووه‌ له‌ (30) بڕگه‌، دابه‌شی كردووه‌ به‌سه‌ر دوو بوار، بواره‌كان (ئه‌و گرفتانه‌ی ڕووبه‌ڕووی مامۆستایان ده‌بێته‌وه‌ له‌ كاتی به‌كارهێنانی فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی، ئاسته‌نگه‌كانی ژێرخان كه‌ فێركردنی ئه‌لیكترۆنی په‌كده‌خه‌ن)، هه‌روه‌ها لێكۆڵینه‌وه‌ له‌ ڕاستی ئامرازه‌كان به‌ خستنه‌ به‌رده‌ستی كۆمه‌ڵێك له‌ شاره‌زاییان و پسپۆڕان، هه‌روه‌ها لێكۆڵینه‌وه‌ی له‌ جێگیری ئامرازه‌كان كردووه‌، له‌و ڕێگای به‌كارهێنانی هاوكێشه‌ی به‌یه‌كه‌وه‌ به‌ستنه‌وه‌ی بیرسۆن كه‌ گه‌یشتووه‌ به‌ (0.976)، توێژه‌ر ئامرازی ئاماری گونجاوی له‌ چاره‌سه‌ركردنی داتاكان به‌كارهێناوه‌، كه‌ ڕێژه‌ی سه‌دی و هاوكێشه‌ی به‌ستنه‌وه‌ی بیرسۆن و ناوه‌ندی ژمێره‌یی و لادانی پێوه‌ری و تاقیكردنه‌وه‌ (t - test)ی به‌ده‌ستهێناوه‌ بۆ دوو نموونه‌ی سه‌ربه‌خۆ بۆ زانینی كاریگه‌ری گۆڕاوی ره‌گه‌زی (نێر و مێ) و ساڵانی شاره‌زایی (كه‌متر له‌ 10 ساڵ – 10 ساڵ زیاتر) و ده‌سته‌ی ئاماری (spss).

**له‌سه‌ر بنه‌مای ئه‌وانه‌ی خستمانه‌ڕوو، توێژه‌ر گه‌یشتووه‌ به‌ ژماره‌یه‌ك ئه‌نجام له‌وانه‌:-**

1- ناوه‌ندی گشتی هه‌مووه‌كی بۆ گرفته‌كانی ڕووبه‌ڕووی مامۆستایان ده‌بێته‌وه‌ له‌ كاتی بەکارهێنانی فێرکردنی ئەلیکترۆنی بۆ پۆلی پێنجەمی ئامادەیی لە دید وتێڕوانینی مامۆستایان گه‌یشتووه‌، به‌ (3،87)، به‌ڵام ناوه‌ندی گشتی هه‌مووه‌كی بۆ ئاسته‌نگه‌كانی ژێرخانه كه‌ فێركردنی ئه‌لیكترۆنی په‌كده‌خه‌ن گه‌یشتووه‌ به‌ (4،12).

2- نه‌بوونی جیاوازی به‌ به‌ڵگه‌ی ئاماری له‌ ئاستی (0،05) له‌ نێوان بۆچوونی تاكه‌كانی نموونه‌كه‌، بۆ گرفته‌كانی ڕوو به‌ڕووی مامۆستایان ده‌بێته‌وه‌ له‌ كاتی به‌كارهێنانی فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی و ئاسته‌نگه‌كانی ژێرخان كه‌ فێركردنی ئه‌لیكترۆنی په‌كده‌خه‌ن به‌پێی گۆڕاوی ڕه‌گه‌ز (نێر و مێ) و ساڵانی شاره‌زایی (كه‌متر له‌ 10 ساڵ – 10 ساڵ و زیاتر).

 Problems of E-Learning in Teaching Kurdish Language and Literature for the Fifth Preparatory Grade from the Point of View of Male and Female Teachers

**Abstract**

 The aim of the current research is to identify the main problems of e-learning in teaching the Kurdish language and literature subject to the fifth preparatory grade from the point of view of the male and female teachers of the subject, as well as the significance of statistical differences in the problems of e- learning in the Kurdish language male and female teachers depending on the variable (sex, years of experience), in order to achieve the aim of the research, the researcher has adopted the descriptive design as the appropriate method for current research. The research sample included (70) teachers and schools in reality. (48) teachers and (22) schools from the preparatory and secondary school research community in Diyala Governorate for the academic year (2020-2021) The researcher prepared a resolution consisting of (30) paragraphs spread over two areas: (Problems faced by teachers when using e-education to teach Kurdish language and literature, obstacles to the infrastructure that impede e-learning work) The validation of the tool was verified by presenting it to a group of experts and specialists, as well as its persistence through the use of the Pearson correlation coefficient (0,976). The researcher used appropriate statistical means to process data obtained from the percentage, Pearson correlation coefficient, arithmetic mean, standard deviation and test (t-test) of two independent samples to determine the impact of the heterosexuals (male and female), years of experience (less than 10 years - 10 years and more) and the statistical package (spss).

**Based on the above, the research reached a number of results, including:**

1. The overall average for the first domain: the problems that teachers face when they use e-learning in teaching Kurdish language and literature, which amounted to (3.87). As for the

overall average for the second domain: Infrastructure obstacles that hinder the work of e-learning, which amounted to (4,12).

1. - There are no statistically significant differences at the level (0.05) between the opinions of the sample members about the problems of e-learning that teachers and female teachers face when they use e-learning in teaching Kurdish language and literature according to the gender variable (males and females) and years of experience (less than 10 years).

**بەشی یەکەم**

**كێشه‌ی توێژینه‌وه‌كه‌:**

فێركردنی ئه‌لیكترۆنی به‌ شێوازێكی نوێ له‌ شێوازه‌كانی فێركردن داده‌نرێت، گۆڕانه‌ زانستی و ته‌كنه‌لۆژییه‌كانی جیهان تاكو ئه‌مڕۆمان به‌ خۆییه‌وه‌ بینیوه‌ ئه‌و ته‌رزه‌ی فێركردنی ئه‌لیكترۆنی سه‌پاندووه، فێركردنی ئه‌لیكترۆنی ئاراسته‌یه‌كی نوێیه‌ زۆر له‌ ده‌زگاكانی فێركردنی جیهانی پێشكه‌وتوو كاریان پێ كردووه‌، ده‌سپێكی پشت به‌ستان به‌ فێركردنی ئه‌لیكترۆنی له‌ ئه‌نجامی كاریگه‌ر بڵاوبوونه‌وه‌ی په‌تای (ڤایرۆسی كۆرۆنا) 19– Covid، كه‌ بووه‌ هۆكاری داخستنی ته‌واوی سه‌رجه‌م ده‌زگاكان، له‌وانه‌ ده‌زگاكانی فێركردن، له‌ ئه‌نجامدا ئاماده‌بوون له‌ سه‌رجه‌م ده‌زگاكانی فێركردن په‌كیكه‌وت، رووكرایه‌ فێركردنی ئه‌لیكترۆنی، هاوكات ده‌زگای په‌روه‌رده‌ به‌ ناچاری خۆی له‌به‌رده‌م گۆڕان بۆ فێركردنی ئه‌لیكترۆنی بینیه‌وه‌، بۆ ده‌سته‌به‌ركردنی به‌رده‌وامی پرۆسه‌ی فێركردن و فێربوون، بێگومان ئه‌و ته‌رزه‌ی فێركردن گونجاوبوو له‌گه‌ڵ ڕاسپارده‌ی سیمینار و كۆنگره‌كانی وه‌زاره‌تی په‌روه‌رده‌ ئه‌نجامی داوه‌، له‌ سیمینار و كۆنگره‌كاندا جه‌ختی كردووه‌ته‌ سه‌ر پێویستی په‌یڕه‌وكردنی ڕێگاكانی وانه‌وتنه‌وه‌ی نوێ و دانان و به‌كارهێنانی ته‌كنه‌لۆژیا له‌ پرۆسه‌ی په‌روه‌رده‌، به‌ مه‌به‌ستی گه‌شه‌پێدانی كارامه‌ییه‌كانی قوتابییان بۆئه‌وه‌ی گونجاوبێت له‌گه‌ڵ په‌ره‌سه‌ندنه‌كانی نوێ، كه‌ شۆڕشی ته‌كنه‌لۆژیا سه‌پاندویه‌تی. ئه‌زموونی فێركردنی ئه‌لیكترۆنی چه‌ندین گرفت و ئاسته‌نگی سه‌پاندووه‌، ڕووبه‌ڕووی وتنه‌وه‌ی هه‌ندێك له‌ پسپۆڕی بووته‌وه‌، له‌وانه‌ ڕووبه‌ڕووی وتنه‌وه‌ی زمانه‌كان بووه‌ته‌وه‌، به‌ تایبه‌تی وتنه‌وه‌ی زمانی كوردی، به‌ له‌به‌رچاوگرتنی ئاسته‌نگ و گرفته‌‌كانی مامۆستایان و قوتابیان گرفتارن به‌ ده‌ستییه‌وه‌، كه‌ به‌ تایبه‌تی كاریگه‌ری نه‌رێنی له‌سه‌ر دابه‌زاندنی ئاستی قوتابیان له‌ زمانی كوردی له‌ ڕووی قسه‌كردن و ده‌بڕینی پیته‌كان و وشه‌كان هه‌یه‌، چه‌ندین لیكۆڵینه‌وه‌ جه‌ختیان له‌سه‌ر ئه‌و كاریگه‌رییه‌ نه‌رێنیانه‌ كردووه‌ته‌وه‌، له‌وانه‌ لێكۆڵینه‌وه‌ی (الزبيدي, 1989)، لێكۆڵینه‌وه‌ی (البياتي, 1996)، لێكۆڵینه‌وه‌ی (الداغستاني, 1999)، (احمد، 2013) چه‌ند لێكۆڵینه‌وه‌یه‌كی دیكه‌. ‌

**گرنگی توێژینه‌وه‌كه‌:**

 په‌روه‌رده‌ له‌مڕۆدا بازدانی ته‌كنه‌لۆژی باڵای به‌خۆیه‌وه‌ بینیوه‌، جیهان له‌ شۆڕشێكی ته‌كنه‌لۆژیی زانستی گه‌وره‌دا ده‌ژیت، كه‌ كاریگه‌ری له‌سه‌ر بواره‌ جیاوازه‌كانی ژیاندا هه‌یه‌، ئه‌و شۆڕشه‌ زانستییه‌ی له‌ ئه‌نجامی پێشكه‌وتنی زانستی و ته‌كنه‌لۆژی له‌و سه‌رده‌مه‌ هاتووته‌ ئاراوه‌،‌ سه‌رجه‌م بواره‌كانی ڕۆشنبیری و كۆمه‌ڵایه‌تی و ئابووری پێشخستووه‌، له‌سه‌ر بنه‌مای پێشكه‌وتنه‌كان به‌و سه‌رده‌مه‌ ده‌گوترێت سه‌رده‌می ته‌كنه‌لۆژیای پێشكه‌وت و ته‌قینه‌وه‌ی مه‌عریفی، هه‌روه‌ها پێی ده‌گوترێت سه‌رده‌می ده‌ركه‌وتنی كۆمپیوته‌ر له‌ دوای چه‌نگی دووه‌می ، به‌ تێڕوانین بۆ توانای فێركردنی ئه‌لیكترۆنی باڵا له‌ هه‌ڵگرتنی زانیاری و چاره‌سه‌ركردنی زانیارییه‌كان و بڵاوكردنه‌وه‌یان به‌ خێراترین و چاكترین رێگاكان، به‌كارهێنانی كۆمپیوته‌ر له‌ سه‌رجه‌م بواره‌كانی ژیاندا بووه‌ به‌ پرسێكی باو. (سلامة, 2002: 236).

ڕۆڵی زمان و گرنگییه‌كه‌ی له‌ گه‌شه‌كردنی كۆمه‌ڵگه‌ له‌ ڕێگای ناسنامه‌كه‌ی ده‌رده‌كه‌وێت، زمان ناسنامه‌ گه‌ل و نه‌ته‌وه‌ ده‌رده‌بڕێت، ئامرازی كۆكردنه‌وه‌ی نه‌وه‌كانی نیشتمانه‌ له‌سه‌ر یه‌كێكی هزر و هه‌ست و به‌ها و خونه‌ریت، زمان به‌ ئامرازی بیركردنه‌وه‌ و ژیان داده‌نرێت، له‌به‌رئه‌وه‌ی ئامرازی په‌یوه‌ندی و لێكتێگه‌یشتن و تێگه‌یشتن له‌ ژینگه‌ و كۆنتڕۆڵكردنیه‌تی له‌ ڕێگای ئاڵوگۆڕكردنی مه‌عریفه‌ و تیۆره‌كان و شاره‌زاییه‌كان، هه‌ر كۆمه‌ڵگه‌یه‌ك مێژووی ڕۆشتن دیاری هه‌بێت، به‌ هۆی زمان مێژووه‌كه‌ی ده‌رده‌بڕێت، هه‌روه‌ها له‌ ڕێگای زمان كلتووری كۆمه‌ڵگه‌ له‌ باوانه‌وه‌ بۆ نه‌وه‌كان ده‌گوازرێته‌وه‌، كۆمه‌ڵگه‌ و زمان دوو ڕووی یه‌ك پرۆسه‌ن، له‌ كۆتاییدا ده‌توانین بڵێین: كۆمه‌ڵگه‌ له‌ زمانه‌وه‌ سه‌رچاوه‌ ده‌گرێت. (خاطر واخرون, 1991: 31)

زمانی كوردی له‌ زمانی هیندۆئه‌ورپییه‌ زیندوه‌كانه‌، كه‌ مێژوویه‌كی دێرینی هه‌یه‌، تایبه‌تی زمانه‌وانی خۆی هه‌یه‌، چوارچێوه‌ی پارێزبه‌ندی و چێژ و توانای مانه‌وه‌ و گه‌شه‌ و په‌ره‌سه‌ندنی هه‌یه‌، له‌ داڕشتنی وشه‌كانی پشت به‌ پێشگر و پاشگر ده‌به‌ستێت، له‌ ڕێگای هاوتاكانی ڕسته‌ی نوێی لێ دروست ده‌كرێت، ئه‌گه‌ر بونیادی ڕسته‌كه‌ بگۆڕێت، واتای ڕسته‌كه‌ش ده‌گۆڕێت. (العامري, 2004: 1)

ئه‌ده‌ب گرنگی و ڕۆڵی دیاری له‌ نێوان لقه‌كانی زمانی كوردیدا هه‌یه‌، له‌سه‌ر ئه‌و بنه‌مایه‌ی لقێكی ئامرازییه‌، له‌ ڕێگایه‌وه‌ تاك ڕۆشنبیری وه‌ردگرێت، له‌ په‌ره‌پێدانی كۆمه‌ڵگه‌كه‌ی یارمه‌تیده‌دات، وه‌رگرتنی ڕۆشنبیری واده‌كات تاك به‌شداری له‌ بڵاوكردنه‌وه‌ی ژیانی دیموكراتی بكات و له‌گه‌ڵ ئه‌وانی دیكه‌ تێكه‌ڵ بێت و كه‌سایه‌تی بونیاد بنێت و ڕه‌فتاری مرۆڤایه‌تی به‌ ئاراسته‌ی گشتی ئاراسته‌ بكات. (احمد, 2020: 229)

فێركردنی ئه‌لیكترۆنی به‌ شێوه‌یه‌ك له‌ شێوه‌كانی فێركردنی نوێ داده‌نرێت، پرۆگرامه‌كان و بابه‌ته‌ بڕیاردراوه‌كان له‌ ڕێگای به‌كارهێنانی ئامرازی ئه‌لیكترۆنی له‌ پرۆسه‌ی فێركردن به‌بێ پابه‌ندبوون به‌ كاتی دیاریكراو یان شوێنی دیاریكراو پێشكه‌ش ده‌كرێت، فێركردنی ئه‌لیكترۆنی ئامرازێكه‌ پاڵپشتی پرۆسه‌ی فێركردن ده‌كات، پرۆسه‌ی فێركردن له‌ شێوازی ته‌لقین ده‌گۆڕێت بۆ داهینان، هه‌روه‌ها گه‌شه‌ به‌ كارامه‌ییه‌كانی بیركردنه‌وه‌ ده‌دات، بۆ به‌ده‌ستهێنانی كارامه‌یی به‌كارهێنانی ته‌كنه‌لۆژیای نوێ و فراوانكردنی چه‌مكی فێركردنی خودی، به‌ پشتبه‌ستان به‌ توانا و هێزی و خێرایی فێربوون به‌پێی ئه‌و كارامه‌یی و شاره‌زاییه‌ی له‌ پێشدا هه‌یبووه‌. (محمود، 2021: 6 - 7)

فێركردنی ئه‌لیكترۆنی په‌سندكردن و ڕه‌زامه‌ندی به‌ده‌ستهێناوه‌، له‌سه‌ر بنه‌مای ئه‌وه‌ی پێشكه‌شی كردووه‌، چیتر له‌مڕۆدا وانه‌وتنه‌وه‌ به‌ ڕێگا كلاسیكییه‌كه‌ی نییه‌، به‌ڵكو ئامانجی پێشكه‌وتن و به‌رده‌وامبوونه‌ له‌گه‌ڵ كاروانی سه‌رده‌می نوێ و جۆراوجۆری، له‌سه‌ر بنه‌مای ئه‌م تێگه‌یشتنه‌ پێویسته‌ هه‌ڵوێسته‌ بكه‌ین، بۆ گه‌یشتن به‌ كاروانی پێشكه‌وتن له‌ شێوازی وانه‌وتنه‌وه‌ له‌سه‌ر ئاستی جیهان، له‌به‌رئه‌وه‌ی جیهان ئه‌و پێشكه‌وتنه‌یان له‌ ئامرازی په‌یوه‌ندی له‌ ڕێگای تۆڕی ئه‌نته‌رنیت به‌كارهێناوه‌، بۆ په‌ڕینه‌وه‌ له‌ فێركردنی كلاسیكی بۆ فێركردنی نوێی شارستانی جۆری، بۆ ئه‌وه‌ی هه‌موو قوتابییه‌ك كارا بێت نه‌ك كارتێكراو، بۆئه‌وه‌ی پشت به‌ خودی خۆی ببه‌ستێت له‌ گه‌یشتن به‌ زانیاری و شیكاركردن و پۆلێنكردنی زانیارییه‌كان، بۆئه‌وه‌ی سودیان لێ ببینێت. (بشارة, 2003: 25)

رؤڵی مامۆستا له‌ فێركردنی كلاسیكی، پیشكه‌شكردنی هه‌قیقه‌ت و زانیارییه‌ به‌ قوتابییان، به‌ڵام له‌ فێركردنی ئه‌لیكترۆنی ڕۆڵی ده‌گۆڕێت بۆ فێركردنی قوتابی كه‌ چۆن فێرده‌بێت، ئه‌م ڕۆڵه‌ پێویستی به‌وه‌یه‌ به‌ جوانی قوتابی كۆنتڕۆڵ بكات، بۆئه‌وه‌ی به‌رپرسیارێتی فێربوونی له‌سه‌ر بنه‌مای پاڵنه‌ری خودی بێت، هه‌روه‌ها یارمه‌تی بدات، بۆ ئه‌وه‌ی توێژه‌رێكی چالاكی زانیارییه‌كان بێت نه‌ك ته‌نها وه‌رگر، هه‌روه‌ها مامۆستا نه‌خشه‌ی چالاكییه‌كانی فێركردن ده‌كێشێت، هه‌روه‌ها هۆكار و ئامرازه‌كان و ته‌كنه‌لۆژیا پێویست بۆ قوتابییان ده‌سته‌به‌ر ده‌كات، ڕۆڵی مامۆستا له‌ سایه‌ی ته‌كنه‌لۆژیای فێركردن ڕۆڵێكی بنه‌ڕه‌تییه‌، له‌به‌رئه‌وه‌ی پرۆسه‌ی فێركردنی په‌ره‌پێداوه‌، هاوكات كاری له‌ رێگای ئه‌نجامدانی مامۆستا و قوتابی كردووه‌، مامۆستا له‌ سه‌رده‌می ته‌كنه‌لۆژیای زانیاری و په‌یوه‌ندیكردن رۆڵێكی به‌ستراوه‌یه‌ به‌ چوار بواری فراوان، بواره‌كان ئه‌مانه‌ن: نه‌خشه‌كێشانی فێركردن، به‌كارهێنانی ته‌كنه‌لۆژیا، هاندانی كارڵیككردنی قوتابییان، په‌ره‌پێدانی فێركردنی خودی. (قطيط, 2015: 23)

توێژه‌ر قوناغی ئاماده‌یی له‌به‌رئه‌وه‌ هه‌ڵبژاردووه‌، چونكه‌ ئه‌و قۆناغه‌ ئاستێكه‌ گونجاویان له‌ رووی ته‌مه‌نی پێگه‌یشتنی ئه‌قڵیی هه‌یه‌، ئه‌مه‌ واده‌كات زیاتر تێبگه‌ن و رۆڵی فێركردن له‌ بونیادنانی داهاتوویان تێبگه‌ن، هه‌روه‌ها ئه‌و قۆناغه‌ به‌ قۆناغی چالاكی و گرنگیدان جیاده‌كرێته‌وه‌، قوتابی له‌و قۆناغه‌ی خوێندن، هه‌وڵی گونجان له‌گه‌ڵ ته‌رز و شێوازه‌كانی ڕه‌فتاری جۆراوجۆر و به‌هاكانی كۆمه‌ڵگه‌ی گه‌روه‌كان ده‌دات كه‌ تیایدا ده‌ژین، هه‌روه‌ها هه‌وڵی گونجان له‌گه‌ڵ چه‌مكه‌كانی كۆمه‌ڵگه‌ و كارڵێككردن له‌گه‌ڵیان ده‌دات، به‌وشێوه‌یه‌ توانای به‌رهه‌مهێنان و به‌ڵگه‌هێنانه‌وه‌ و به‌كارهێنانی شێوازی زانستی له‌ بیركردنه‌وه‌ و سه‌ربه‌خۆیی له‌ بیركردنه‌وه‌ ده‌بێت، ته‌مه‌ن سامانی زمانه‌وانی و شاره‌زاییان زیاد ده‌كات، هه‌روه‌ها ئاستی تێگه‌یشتن و قوڵبوونه‌وه‌ و پانتایی زمانه‌وانیان زیاد ده‌كات. (اسماعيل, 2005: 23 - 44)

ئه‌و قۆناغه‌ خوێندنه‌وه‌ی توێژه‌ر هه‌ڵیبژاردووه (قۆناغی ئاماده‌یی) به‌وه‌ جیاده‌كرێته‌وه‌، كه‌ داهێنانی سه‌ربه‌خۆ و بیرۆكه‌ی ڕه‌سه‌نی تیادا ده‌رده‌كه‌وێت، هه‌روه‌ها بیرۆكه‌ی ئه‌قڵانی تیادا زیاتر گه‌شه‌ ده‌كات، ئه‌و قۆناغه‌ پێویستی به‌وه‌یه‌ قوتابی ڕووبه‌ڕووی په‌یڕه‌وكردنی ورژانی گیانی بیركردنه‌وه‌ بكرێته‌وه‌، هه‌روه‌ها ڕووبه‌ڕووی چالاكی وروژانی گیانی داهێنان بكرێته‌وه‌، هه‌روه‌ها په‌یوه‌ندی به‌و هه‌واڵانه‌‌ بكات، له‌ ژیانی ده‌وروبه‌ریدا هه‌یه‌، هاوكات پێویسته‌ قوتابی له‌و قۆناغه‌دا سامانی زمانه‌وانی و شاره‌زایی و ڕاهێنانی له‌سه‌ر نه‌ریته‌كانی بیركردنه‌وه‌ی دروست هه‌بێت، هه‌روه‌ها له‌سه‌ر به‌هه‌ره‌مه‌ندی و كارامه‌ییه‌كانی هه‌بێت. (بدران, 2007: 24)

8- گرنگی قۆناغی ئاماده‌یی، له‌ بنه‌ماوه‌ قۆناغێكه زیره‌كی به‌ خێرایی تیایدا گه‌شه‌ ده‌كات، هه‌روه‌ها توانای داهێنان و به‌ شێوه‌یه‌كی گه‌وره‌ و خۆده‌ربڕین تیایدا گه‌شه‌ ده‌كات.

**ئامانجی توێژینه‌وه‌كه‌:**

**‌**ئامانجی ئه‌م توێژینه‌وه‌یه‌ ناسینی ئه‌مانه‌یه‌:

1- کێشەکانی بەکارهێنانی فێرکردنی ئەلیکترۆنی بۆ پۆلی پێنجەمی ئامادەیی لە دید وتێڕوانینی مامۆستایان.

2- ئایا‌ جیاوازی به‌ به‌ڵگه‌ی ئاماری له‌ گرفته‌كانی فێركردنی ئه‌لیكترۆنی له‌لای مامۆستایانی بابه‌ته‌كه‌وه هه‌یه‌‌‌؟ به‌ پێی ئه‌و گۆڕاوانه‌:

ا- ڕه‌گه‌ز (نێر و مێ)

ب- ساڵانی شاره‌زایی (كه‌متر له‌ 10 ساڵ) و (زیاتر له‌ 10 ساڵ)

**سنووری توێژینه‌وه‌كه‌:**

توێژینه‌وه‌ی ئێستا به‌مانه‌ دیاری ده‌كرێت:

**1- سنووری بابه‌تی:**

كتێبی زمان و ئه‌ده‌بی كوردی بڕیاردراوی خوێندن له‌ وه‌زاره‌تی په‌روه‌رده‌ بۆ قوتابیانی پۆلی پێنجه‌می ئاماده‌یی، بۆ هه‌ردوو لقی زانستی و وێژه‌یی بۆ ساڵی خوێندنی (2020 - 2021) له‌ عێراق.

**2- سنووری مرۆڤایه‌تی:**

مامۆستایانی بابه‌تی زمان و ئه‌ده‌بی كوردی له‌ هه‌ردوو ڕه‌گه‌ز بۆ پۆلی پێنجه‌می ئاماده‌یی له‌ قوتابخانه‌ ئاماده‌یی و دواناوه‌ندییه‌كان.

**3- سنووری شوێنی:**

 قوتابخانه‌ ئاماده‌یی و دواناوه‌ندییه‌كانی ڕۆژانه‌ی حكومی سه‌ر به‌ به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌.

**4- سنووری كاتی:**

ساڵی خوێندنی (2020 - 2021).

**دیاریكردنی زاراوه‌كان:**

**یه‌كه‌م:** گرفت**‌:**

**له‌ ڕووی زمان: پێناسه‌ی ابن منظور (1968)**

 له‌ زمانی عه‌ره‌ب هاتووه‌، گرفت‌ گومان لێكراوه‌،‌ پرسێكی ناڕوون و شێواوه‌، پرسه‌كه‌ نادیاره‌: یان شێواوه (ابن منظور, 1968: 356)

**له‌ ڕووی زاراوه‌یی: هه‌ریه‌ك له‌مانه‌ پێناسه‌یان كردووه‌:**

**١- الراجي (2001):**

بریتییه‌ له‌ ئاسته‌نگ له‌ رێگای ئامانجی دیاریكراو، تاك له‌ ئاستی هه‌ست به‌ فێڵ و ڕاڕایی و فشار ده‌كات، بۆیه‌ پاڵی‌ ده‌نێت بۆ توێژینه‌وه‌ له‌ پێناوی ڕزگاربوون له‌و فشاره‌ و گه‌یشتن به‌ ئامانجی دیاریكراو". (الراجي, 2001: 23)

**توێژه‌ر ڕێكاریانه‌ پێناسه‌ی كردووه‌:**

بریتییه‌ له‌ به‌ربه‌ست یان ئاسته‌نگ، به‌كارهێنانی فێركردنی ئه‌لیكترۆنی له‌ وتنه‌وه‌ی بابه‌ته‌ بڕیاردراوه‌كانی زمان و ئه‌ده‌بی كوردی له‌ ڕوانگه‌ی مامۆستایان په‌كده‌خات.

**دووه‌م: فێركردنی ئه‌لیكترۆنی: هه‌ریه‌ك له‌مانه‌ پیناسه‌یان كردووه‌:**

**١- مجدي (2017):**

"شێوازێكی نوییه‌ له‌ شێوازه‌كانی فێركردن، ئامێره‌كانی په‌یوه‌ندیكردنی نوێ بۆ په‌یوه‌ندیكردن له‌ دووره‌وه‌ یان له‌ وه‌رزی خوێندن به‌كارده‌هێنرێت". (مجدي, 2017: 13)

**٢- الاتربي (2019):**

" بریتییه‌ له‌ ئامرازێكی فێركردن بۆ فێربوونی مه‌عریفه‌ی بڵاوكراوه‌ له‌ ده‌ره‌وه‌ی هۆلی خوێندن پشت به‌ ئامرازه‌ ئه‌لیكترۆنیییه‌كان ده‌به‌ستێت". (الاتربي, 2019: 23)

**سێیه‌م: وانه‌وتنه‌وه‌: هه‌ریه‌ك له‌مانه‌ پێناسه‌یان كردووه‌:**

**١- خماس (2007):**

بریتییه‌ له‌ زنجیریه‌ك چالاكی ڕێكخراو مامۆستا هه‌ڵیانده‌سوڕێنێت و قوتابی به‌ كرداری و تیۆری به‌شداری ده‌كات، به‌ مه‌به‌ستی به‌دیهێنانی ئامانجی دیاریكراوه‌. (خماس، 2007: 62)

**٢- موسی (2009):**

"پرۆسه‌یه‌كی ده‌سته‌بژێری كۆمه‌ڵایه‌تییه‌، سه‌رجه‌م لایه‌نه‌ كۆمه‌ڵایه‌تییه‌كانی گرنگی به‌ پرۆسه‌ی په‌روه‌رده‌ ده‌ده‌ن كارڵێكده‌كه‌ن، به مه‌به‌ستی گه‌شه‌ی قوتابییان و وه‌ڵامدانه‌وه‌ی ئاره‌زوو و تایبه‌تمه‌ندییه‌كانیان". (موسی، 2009: 46)

**- ‌توێژه‌ر ڕێكاریانه‌ پێناسه‌ی وانه‌وتنه‌وه‌ ده‌كات:**

چالاكییه‌كی ڕێكخراوه‌ و ڕێكارێكی مه‌به‌ستداره‌ مامۆستایانی زمانی كوردی له‌ وتنه‌وه‌ی بابه‌تی زمان و ئه‌ده‌بی كوردی بۆ قوتابیان پۆلی پێنجه‌می ئاماده‌یی له‌ قوتابخانه‌ ئاماده‌یی و دواناوه‌ندییه‌كان ئه‌نجامی ده‌ده‌ن، به‌ مه‌به‌ستی گه‌شه‌پێدانی كارامه‌ییه‌كانیان و فێربوونی زمانی كوردی به‌ نووسین و قسه‌كردن.

**چواره‌م: بابه‌تی زمان و ئه‌ده‌بی كوردی:**

كتێبی بڕیاردراوه‌ بۆ خوێندنی‌ قوتابییانی پۆلی پێنجه‌می ئاماده‌یی‌ له‌ قوتابخانه‌ ئاماده‌ییه‌كان و دواناوه‌ندییه‌كان به‌ هه‌ردوو لقی (زانستی و وێژه‌یی) بۆ ساڵی خوێندنی (2020 - 2021)

**پێنجه‌م: پێنجه‌می ئاماده‌یی:**

پۆلی دووه‌مه‌ له‌ قۆناغی ئاماده‌یی، پێنجه‌مه‌ له‌ قۆناغی دواناوه‌ندی، پسپۆڕی (زانستی یان وێژه‌ییه‌) ته‌مه‌نی قوتابی له‌ پۆلی پێنجه‌م له‌ نێوان (17 - 19) ساڵه‌. (وازرة التربية، 1990: 35)

**شه‌شه‌م: توێژه‌ر ڕێكاریانه‌ مامۆستایان پێناسه‌ ده‌كات:**

ئه‌وانه‌ن فێركردنی ئه‌لیكترۆنی له‌ وتنه‌وه‌ی بابه‌تی زمان و ئه‌ده‌بی كوردی بۆ قوتابییه‌كانی له‌ پۆلی پێنجه‌می ئاماده‌یی به‌ هه‌ردوو لقی زانستی و وێژه‌یی به‌كارده‌هێنێت، هه‌روه‌ها بابه‌تی زانستی له‌سه‌ر بنه‌مای ڕاست و به‌ ڕێگای نوێی جۆراوجۆری گونجاو له‌گه‌ڵ لایه‌نی مه‌عریفی قوتابییان پێشكه‌ش ده‌كات، كه‌ گونجاوه‌ له‌گه‌ڵ په‌ره‌سه‌ندنی ته‌كنه‌لۆژیا، به‌ به‌كارهێنانی تۆڕه‌كان كه‌ سوودی زۆر بۆ سه‌رجه‌م قوتابییان ده‌سته‌به‌ر بكات.

**به‌شی دووه‌م**

**باگراوندی تیۆری و لێكۆڵینه‌وه‌كانی پێشوو**

**ته‌وه‌ری یه‌كه‌م: باگراوندی تیۆری**

**یه‌كه‌م: كورته‌یه‌ك سه‌باره‌ت به‌ مێژووی فێركردنی ئه‌لیكترۆنی**

فێركردنی ئه‌لیكترۆنی له‌ سه‌ده‌ی نوزده‌م ده‌ستی پێكردووه‌، كه‌ به‌ فێركردن به‌ نامه‌ ناسرابوو، ئامانج له‌م فێركردنه‌ قازانجه‌، ده‌زگاكانی فێركردن ناوه‌ڕۆكی فێركردنی پێویست به‌ شێوازی ناكلاسیكی بۆ فێربوون دیزاین ده‌كه‌ن، به‌ مه‌به‌ستی پڕكردنه‌وه‌ی ئاره‌زووی فێركردنی له‌لای چینێكی كۆمه‌ڵگه‌، كه‌ ناتوانن پابه‌ندی وه‌رزه‌كانی خوێندن ببن كه‌ له‌ فێركردنی كلاسیكی پێویست بوو، له‌و كات ناوه‌رۆكی فێركردن له‌ رێگای پۆسته‌ی ده‌نێردرا، كه‌ پێكهاتبوو له‌ (سه‌رجه‌م بابه‌ته‌ چاپكراوه‌كان، ڕێبه‌ری خوێندن، وتاری نووسراو، ئه‌ركه‌كانی دیكه‌ی خویندن)، فێركردن به‌ نامه‌ له‌ ساڵی 1873 به‌ یارمه‌تی كه‌نیسه‌كانی مه‌سیحی له‌ پێناوی بڵاوكردنه‌وه‌ی فێركردن له‌ نێو ئه‌مریكییه‌كان بڵاوبووه‌وه‌. هه‌روه‌ها له‌ ساڵی 1883 كۆلێژی Chautauqua College of Liberal Art له‌ نیۆرك هه‌ڵسا به‌ ئاماده‌كردنی نمره‌ی زانستی له‌ رێگای فێركردن به‌ نامه‌، هه‌روه‌ها له‌ ساڵی 1892 له‌ زانكۆی شیكاگۆیه‌كه‌م كاگێڕی سه‌ربه‌خۆ بۆ فێركردن به‌ نامه‌ دامه‌زرێنرا، به‌وشێوه‌ له‌سه‌ر ئاستی جیهان له‌ پشتبه‌ستان به‌ فێركردنی ئه‌لیكترۆنی بوو به‌ یه‌كه‌م زانكۆ. (الهادي, 1995: 342 - 346)

**دووه‌م: چه‌مكی فێركردنی ئه‌لیكترۆنی:-**

فێركردنی ئه‌لیكترۆنی ڕێگای داهێنانه‌ بۆ پێشكه‌شكردنی ژینگه‌ی كارلێكردن كه‌ قوتابییان ته‌وه‌ری سه‌ره‌كی بن، كه‌ له‌ پێشدا به‌ شێوه‌یه‌كی باش نه‌خشه‌ی بۆ كێشراوه‌، هه‌روه‌ها بۆ هه‌ر تاكێك و له‌ هه‌ر شوێن و كاتێك به‌ به‌كارهێنانی تایبه‌تمه‌ندییه‌كان و سه‌رچاوه‌كانی ئه‌نته‌رنێت و ته‌كنه‌لۆژیای ژماره‌یی گونجاوه‌، به‌ جێبه‌جێكردنی پرنسیپه‌كانی نه‌خشه‌ی فێركردنی گونجاو له‌گه‌ڵ ژینگه‌ی فێركردنی كراوه‌ و نه‌رم و بابه‌تی. (الخان، 2005: 18)

(عبدالجبار, 2011) ئاماژه‌ به‌وه‌ ده‌كات فێركردنی ئه‌لیكترۆنی له‌ ئێستادا به‌ شێوه‌یه‌ك‌ له شێوه‌كانی فێركردن له‌ دووره‌وه‌ داده‌نرێت، له‌ بنه‌ماوه‌ ته‌نها یه‌كێكه‌ له‌ ته‌كنه‌لۆژیاكانی فێركردن له‌ دووره‌وه‌، ئامانجێكه‌ بۆ فراونكردنی چه‌مكی فێركردن و فێربوون‌، بۆئه‌وه‌ی سنووری دیواری پۆلی كلاسیكی تێپه‌ڕێنێت و بچێت بۆ ژینگه‌ی كارلێككردنی ده‌وڵه‌مه‌ند به‌ جێبه‌جێكردن كه‌ پشت به‌ كۆمپیوته‌ر و هۆكار و ئامرازی جۆراوجۆر و تۆڕی ئه‌نته‌رنێت ده‌به‌ستێت. به‌وشێوه‌یه‌ ده‌توانین بڵێین: فێركردنی ئه‌لیكترۆنی ته‌نها بریتییه‌ له‌ ته‌كنیكی نوێ بۆ جێبه‌جێكردنی فێركردن له‌ دووره‌وه‌، له‌ بنه‌ماوه‌ به‌ستراوه‌ته‌وه‌ به‌ هه‌موو جۆره‌كانی ته‌كنه‌لۆژیای پێویست بۆ فێركردن له‌ دووره‌وه‌. (عبدالجبار, 2011: 6)

**سێیه‌م: ئامانجه‌كانی فێركردنی ئه‌لیكترۆنی:-**

1- وشیاربوونی كۆمه‌ڵكه‌ی لۆكالی و كه‌رتی قوتابییان له‌سه‌ر بابه‌تی فێركردنی ئه‌لیكترۆنی و چه‌مكه‌كه‌ی. ‌ ‌

2- وشیاربوونی قوتابییان به‌ گرنگی و ڕۆڵی فێركردنی ئه‌لیكترۆنی نایاب له‌ به‌رده‌ومیان به‌ پرۆسه‌ی فێركردن.

3- ڕاگه‌یاندنی ڕۆڵی كه‌سوكاری قوتابییان له‌ پرۆسه‌ی فێركردن له‌ بواری فێركردنی ئه‌لیكترۆنی.

4- قوتابییان به‌ ژینگه‌ی سه‌ربه‌خۆ بناسێنرێن بۆ فێركردنی ئه‌لیكترۆنی.

5- زانینی ئه‌و كێشانه‌ی كه‌ مامۆستایان له‌ فێركردنی ئه‌لیكترۆنی ڕووبه‌ڕوویان ده‌بنه‌وه‌. (حروب, 2009: 5)

**چوارەم: پێداویستییه‌كانی سه‌ركه‌وتنی فێركردنی ئه‌لیكترۆنی:-**

1- مامۆستا: بێگومان ده‌بێت توانای وانه‌واتنه‌وه‌ و به‌كارهێنانی ته‌كنیك و ته‌كنه‌لۆژیای نوێ هه‌بێت، كه‌ رۆڵێكی گه‌وره‌ له‌ پرۆسه‌ی فێركردندا ده‌بینێت، وه‌كو (كۆمپیوته‌ری ئۆتۆماتیكی، ئه‌نته‌رنێت و پۆستی ئه‌لیكترۆنی)

2- قوتابی: ته‌وه‌ری پرۆسه‌ی فێركردنه‌، پێویسته‌ به‌شێوه‌یه‌كی گشتی له‌سه‌ر كۆمپیوته‌ر و ته‌كنه‌لۆژیا فێرببێت، هه‌روه‌ها پێویسته‌ قوتابی تایبه‌تمه‌ندی كارامه‌یی فێركردنی خودی تیادا بێت.

٣- پاڵپشتی ته‌كنیكی هونه‌ری: پێویسته‌ پاڵپشتی ته‌كنیكی تایبه‌ت به‌ كۆمپیوته‌ر و پێكهاته‌كانی ئه‌نته‌رنێت و مه‌عریفه‌ی پرۆگرامی كۆمپیوته‌ر یان لاپتۆپ هه‌بێت.

٤- پێداویستییه‌كانی ته‌كنه‌لۆژیا: وه‌كو (كۆمپیوته‌ر و تۆڕی خێرایی گونجاو، ئامرازه‌كانی به‌یه‌كه‌وه‌ به‌ستنه‌وه‌ی تۆڕه‌كان، ئامێری هه‌ڵگیراو وه‌كو مۆبایل و ئایپاد و كۆمپیوته‌ر، ئامرازی خستنه‌ڕوو(داتاشۆ)، سیسته‌می به‌ڕێوه‌بردنی فێربوون، پرۆگرامی پاڵپشتیكردن)

٥- پێداویستییه‌ مرۆڤایه‌تی: وه‌كو (كارامه‌ییه‌كانی په‌یوه‌ندیكردنی كاریگه‌ر، سیسته‌می كه‌سی، به‌ڕێوه‌بردنی كات، ئارامی و كۆڵنه‌دان). (الخفاجي, 2015: 90)

**پێنجەم: لایه‌نه‌ ئەرێنییەکانی به‌كارهێنانی فێركردنی ئه‌لیكترۆنی:-‌**

فێركردن و فێربوونی ئه‌لیكترۆنی چه‌ندین ڕه‌گه‌ز له‌خۆده‌گرێت، كه‌ واده‌كات فێركردن ببێت به‌ بابه‌تێكی نوێ و پرۆسه‌یه‌كی نوێ، هه‌روه‌ها فێركردن چێژبه‌خشتر و ورووژێنه‌رتر و كاریگه‌رتربێت، له‌به‌رئه‌وه‌ قوتابییان به‌و بابه‌ته‌ سه‌رقاڵ نابن كه‌ ده‌یخوێنن، هه‌روه‌ها به‌ ڕێگا هاوشێوه‌یی فێریان ناكه‌ن، چه‌ندین تایبه‌تمه‌ندی بۆ به‌كارهێنانی فێركردن و فێربوونی ئه‌لیكترۆنی هه‌یه‌، له‌وانه‌ جۆراوجۆری له‌ ناوه‌رۆك،پێشكه‌شكردنی فیدباكی ڕاسته‌وخۆ، كارلێككردن كه‌ گرنگیدانی قوتابیان ده‌سته‌به‌رده‌كات، هانی كارلێككردن له‌گه‌ڵ قوتابییانی دیكه‌ و له‌گه‌ڵ مامۆستایان ده‌دات، فێركردنی ئه‌لیكترۆنی فێربوون له‌ هه‌ر كات و له‌ هه‌ر شوێنێك ده‌ڕه‌خسێنێت. (التودري, 2009: 209)

ئه‌وه‌ی فێركردنی ئه‌لیكترۆنی جیاده‌كاته‌و‌، ئه‌وه‌یه‌ چه‌ندین لایه‌نی ئه‌رێنی به‌ سوود به‌دیده‌هێنێت، گرترینیان ئه‌مانه‌ن:

١- پشت به‌ ئاماده‌بوونی كرداری نابه‌ستێت: بێگومان ده‌بێت قوتابی پابه‌ندی خشته‌ی كاتی دیاریكراو بێت، هه‌روه‌ها له‌ فێركردنی كلاسیكی وابه‌سته‌ و پابه‌ندی كاری به‌ كۆمه‌ڵ بێت، به‌ڵام له‌ ئێستادا ئه‌وانه‌ پێویست نییه‌، له‌به‌رئه‌وه‌ی ته‌كنه‌لۆژیای نوێ ڕێگای بۆ په‌یوه‌ندیكردن ڕه‌خساندووه‌، بۆیه‌ پێویست به‌ ئاماده‌بوون له‌ شوێن و كاتی دیاریكراو ناكات، بۆیه‌ ڕێكه‌وتن له‌سه‌ر كات و شوێن چیتر گرنگ نییه‌، كه‌ هۆكاری بێزارییه‌. (عامر، 2015: 212)

٢- كاریگه‌رییه‌كانی جیاوازی تاكایه‌تی له‌ پرۆسه‌ی فێركردن كۆتایی دێت، له‌به‌ر ده‌رفه‌تی فێربوون به‌ قوتابی ده‌درێت، به‌پێی توانا و خێرایی خۆی فێرببێت.

3- فێركردنی ئه‌لیكترۆنی ڕێبه‌ری مامۆستای بێ توانایه‌ یان كه‌م شاره‌زایه‌ له‌ وانه‌وتنه‌وه‌.

٤- كه‌می و نه‌هاتن له‌ ژماره‌ی مامۆستایان قه‌ره‌بووده‌كاته‌وه.

٥- فیدباکی ڕاستەوخۆ و ڕاستکردنەوەى هەڵەکانی خوێندکار (عطية, 2008: 144)

**شەشەم: لایه‌نه‌ نەرێنییەکانی به‌كارهێنانی فێركردنی ئه‌لیكترۆنی:**

1- به‌رزبوونه‌وه‌ی تێچووی فێركردنی ئه‌لیكترۆنی له‌ هه‌موو بڕیاردراوه‌كانی وه‌رزی خوێندن له‌ یه‌ك ساڵ به‌راورد به‌ فێركردنی كلاسیكی.

2- ئه‌و زیانه‌ جه‌سته‌یی و هزرییه‌ی ده‌كرێت به‌ر قوتابییان بكه‌وێت له‌ زۆری دانیشتن و سه‌رنجدان له‌به‌رده‌م كۆمپیوته‌ر و به‌كارهێنانی ئه‌نته‌رنێت.

3- پچڕانی په‌یوه‌ندی سۆزداری و په‌یوه‌ندی نێوان قوتابییان و مامۆستایان و قوتابییان له‌گه‌ڵ یه‌كدی. (عامر, 2015: 237)

٤- ناته‌واوی گه‌وره‌ سه‌باره‌ت به‌ پرۆگرامی فێركردنی ئاست باڵا هه‌یه‌، ده‌توانرێت كار له‌سه‌ر كۆپیه‌كی پرۆگرامه‌كانی فێركردن بكرێت، به‌بێ وه‌رگرتنی ڕه‌زامه‌ندی پێشوه‌خت له‌ خاوه‌نه‌كانیان. (الفريجات, 2010: 205)

**ته‌وه‌ری دووه‌م: ڵێكۆڵینه‌وه‌كانی پێشوو**

١**- لێكۆڵینه‌وه‌ی حمزة (2015):**

**"كێشه‌كانی به‌كارهێنانی فێركردنی ئه‌لیكترۆنی له‌ واتنه‌وه‌ی بڕیاردراوه‌كانی مێژوو له‌ ڕوانگه‌ی مامۆستایان"**

ئه‌م لێكۆڵینه‌وه‌ له‌ عێراق (زانكۆی بابل)، كۆلێژی په‌روه‌رده‌ی بنه‌ڕه‌تی ئه‌نجامدراوه‌، ئامانجی ناسینی كێشه‌كانی به‌كارهێنانی فێركردنی ئه‌لیكترۆنی له‌ وتنه‌وه‌ی بڕیاردراوه‌كانی مێژوو بووه‌ له‌ ڕوانگه‌ی مامۆستایان، توێژه‌ر پرۆگرامی وه‌سفی شیكاری په‌یڕه‌وكردووه‌، نموونه‌ی توێژینه‌وه‌كه‌ گه‌یشتووه‌ به‌ (30) مامۆستا، توێژه‌ر سه‌رجه‌م مامۆستایانی به‌شی مێژووی له‌ كۆلێژی په‌روه‌رده‌ی بنه‌ڕه‌تی هه‌ڵبژاردووه‌، هه‌روه‌ها توێژه‌ر ئامرازی ڕاپرسی بۆ لێكۆڵینه‌وه‌كه‌ به‌كارهێناوه‌، سێ بواری له‌خۆگرتووه‌، بریتین له‌ (كێشه‌ی لایه‌نه‌ كارگێڕییه‌كان و داراییه‌كان، كێشه‌ی لایه‌نه‌كانی په‌یوه‌ستن به‌ مامۆستایان و قوتابییان، كێشه‌كانی په‌یوه‌ستن به‌ فێركردنی ئه‌لیكترۆنی)، ڕاپرسییه‌كه‌ له‌ (30) بڕگه‌ پێكهاتووه‌، توێژه‌ر یارمه‌تی له‌ دید و بۆچوونی كۆمه‌ڵێك ئاره‌زا وه‌رگرتووه‌، بۆ جێگیركردنی ڕاستی ڕاپرسییه‌كه، به‌پێی توێژه‌ر هاوكێشه‌ی جێگیر به‌ ڕێگای دووباره‌كردنه‌وه‌ی جێبه‌جێكردنی تاقیكردنه‌وه‌ به‌ به‌كارهێنانی هاوكێشه‌ی به‌یه‌كه‌وه‌به‌ستنه‌وه‌ی بیرسۆن، كه‌ هاوكێشه‌ی جێگیری بڕگه‌كانی ڕاپرسییه‌كه‌ (0.88)، دوای دڵنیابوون له‌ ڕاستی ئامرازی توێژینه‌وه‌كه‌ و جێگیری، توێژه‌ر ڕاپرسییه‌كه‌ی له‌سه‌ر تاكه‌كانی نموونه‌كه‌ جێبه‌جێكرد. توێژه‌ر داتای ئاماری به‌ به‌كارهێنانی ناوه‌ندی ژمێریاری و كێشی سه‌دی و چوارگۆشه‌ی كای و هاوكێشه‌ی به‌یه‌كه‌وه‌به‌ستنه‌وه‌ی بیرسۆن و تاقیكردنه‌وه‌ی (t-test) چاره‌سه‌ركردووه‌، له‌به‌ر ڕۆشنایی ئه‌و ئه‌نجامانه‌ی لێكۆڵینه‌وه‌كه‌ پێی گه‌یشتووه‌، توێژه‌ر ئه‌و ڕاسپاردانه‌ی خواره‌وه‌ی كردووه‌:-

* پێشكه‌شكردنی پاڵپشتی هونه‌ری له‌ ساتی به‌كارهێنانی ته‌كنه‌لۆژیا له‌ فێركردن.
* ده‌بێت به‌رنامه‌ی ڕاهێنانی مامۆستایانی زانكۆ جه‌خت بكاته‌ سه‌ر پێداویستییه‌كانی فێركردن و په‌روه‌رده‌ی دیاریكراوی گونجاو له‌گه‌ڵ ئه‌و بڕیاردراوانه‌ی به‌كاری ده‌هێنن و به‌دیهێنانی ئامانجی ئه‌وانه‌ی به‌كاریده‌هێنێت. (حمزة, 2011: 110 - 121)

**٢- لیكۆڵینه‌وه‌ی زیدان (2015):**

**"كێشه‌كانی به‌كارهێنانی ته‌كنه‌لۆژیا له‌ فێركردن كه‌ مامۆستای زمانی عه‌ره‌بی له‌ قۆناغی ئاماده‌یی له‌ شاری ڕومادی عێراقی له‌ ڕوانگه‌ی مامۆستایان ڕووبه‌ڕوویان ده‌بێته‌وه‌"**

ئه‌م توێژینه‌وه‌یه‌ له‌ عێراق ئه‌نجامدراوه‌، ئامانجی ناسینی كێشه‌كانی به‌كارهێنانی ته‌كنه‌لۆژیایه له‌ فێركردن كه‌ مامۆستای زمانی عه‌ره‌بی له‌ قۆناغی ئاماده‌یی له‌ شاری ڕومادی عێراقی له‌ ڕوانگه‌ی مامۆستایان ڕووبه‌ڕوویان ده‌بێته‌وه‌‌، توێژه‌ر پرۆگرامی وه‌سفی په‌یڕه‌وكردووه‌، نموونه‌ی توێژینه‌وه‌كه‌ (120) مامۆستایه‌ له‌ هه‌ردوو ره‌گه‌ز، كه‌ له‌ په‌روه‌رده‌ی ئه‌نبار قه‌زای ڕومادی وانه‌ده‌ڵێنه‌وه‌، به‌ ڕێگای هه‌ڕه‌مه‌كی ساده‌ هه‌ڵیبژاردوون، توێژه‌ر ئامرازی ڕاپرسی بۆ لێكۆڵینه‌وه‌كه‌ به‌كارهێناوه‌، سێ بواری له‌خۆی گرتووه‌، بریتین له‌ (كێشه‌كانی په‌یوه‌ست به‌ ژینگه‌ی قوتابخانه‌، كێشه‌كانی په‌یوه‌ست به‌ مامۆستایان، كێشه‌كانی په‌یوه‌ست به‌ قوتابییان)، راپرسییه‌كه‌ پێكهاتووه‌ له‌ (53) بڕگه‌، توێژه‌ر یارمه‌تی له‌ دید و بۆچوونی كۆمه‌ڵێك شاره‌زا وه‌رگرتووه‌، بۆ جێگیركردنی ڕاستی ڕاپرسییه‌كه‌، به‌پێی توێژه‌ر هاوكێشه‌ی جێگیر به‌ ڕێگای دووباره‌كردنه‌وه‌ی جێبه‌جیكردنی تاقیكردنه‌وه‌كه‌ و هاوكێشه‌ی به‌یه‌كه‌وه‌ به‌ستنه‌وه‌ی بیرسۆن و دڵنیابوون له‌ ڕاستی جێگیری به‌ ڕێگای گونجاو. توێژه‌ر داتا ئامارییه‌كانی به‌ به‌كارهێنانی ناوه‌ندی ژمێره‌یی و لادانی پێوه‌ری و ڕێژه‌ی سه‌دی و هاوكێشه‌ی ئه‌لفاكرۆنباخ و هاوكێشه‌ی به‌یه‌كه‌وه‌ به‌ستنه‌وه‌ی بیرسۆن و تاقیكردنه‌وه‌ی (t-test)، لێكۆڵینه‌وه‌كه‌ چه‌ندین ئه‌نجامی به‌ده‌سته‌وه‌داوه‌، ده‌توانین به‌و شێوه‌یه‌ی خواره‌وه‌ ڕوونی بكه‌ینه‌وه‌:

1- رێژه‌ی كێشه‌كانی ڕووبه‌ڕووی جێبه‌جێكردنی ته‌كنه‌لۆژیا له‌ فێركردن ده‌بنه‌وه‌، له‌ ڕوانگه‌ی مامۆستایانی زمانی عه‌ره‌بی بۆ قۆناغی ئاماده‌یی به‌رزه‌. (زيدان, 2015: 24 - 49 )

‌

**3- لێكۆڵینه‌وه‌ی محمود (2021):**

**"ئاسته‌نگه‌كانی فێركردنی ئه‌لیكترۆنی له‌ كۆلێژیه‌كانی په‌روه‌رده‌ له‌ ڕوانگه‌ی مامۆستایان و قوتابییان"**

ئه‌م لێكۆڵینه‌وه‌یه‌ له‌ عێراق (زانكۆی به‌غدا) كۆلێژی په‌روه‌رده‌ی/ ئیبن ڕوشد ئه‌نجامداروه‌، ئامانجی ناسینی ئاسته‌نگه‌كانی فێركردنی ئه‌لیكترۆنی‌ له‌ كۆلێژه‌كانی په‌روه‌رده له‌ ڕوانگه‌ی مامۆستایان و قوتابییان، هه‌روه‌ها چاره‌سه‌ری پێشنیار كردووه‌، كه‌ ده‌توانن گرنگترین ئاسته‌نگه‌كانی ڕووبه‌ڕووی كۆمه‌ڵگه‌ی كۆلێژه‌كانی په‌روه‌رده ده‌بنه‌وه‌ چاره‌سه‌ر بكات، لێكۆڵینه‌وه‌كه پرۆگرامی وه‌سفی شیكاری په‌یڕه‌وكردووه‌، نموونه‌ی توێژینه‌وه‌كه‌ پێكهاتووه‌ له‌ ئه‌ندامانی ده‌سته‌ی وانه‌وتنه‌وه‌ و قوتابییانی كۆلێژه‌كانی په‌روه‌رده‌ له‌ زانكۆی (به‌غدا، موسته‌نسه‌ریه، عێراقی‌)، نموونه‌ی لێكۆڵینه‌وه‌كه‌ ژماره‌یه‌ك له‌ مامۆستایانی له‌خۆگرتووه‌، كه‌ (250)‌ مامۆستایه‌ له‌ هه‌ردوو ره‌گه‌ز، هه‌روه‌ها نموونه‌یه‌ك له‌ قوتابییان كه‌ (400) قوتابییه‌ له‌ هه‌ردوو ڕه‌گه‌ز له‌ كۆمه‌ڵگه‌ی توێژینه‌وه‌كه‌ له‌ كۆلێژه‌كانی په‌روه‌رده‌ له‌ پارێزگای به‌غدا بۆ ساڵی خوێندنی (2020 - 2021)، توێژه‌ر ئامرازی ڕاپرسی بۆ كۆكردنه‌وه‌ی داتاكان به‌كارهێناوه‌، خۆی له‌ (پێنج) بوار ده‌بینێته‌وه‌، (45) بڕگه‌ی تایبه‌ت به‌ مامۆستایان له‌خۆگرتووه‌، ڕاپرسی تایبه‌ت به‌ قوتابییان (25) بڕگه‌ی له‌خۆگرتووه‌، توێژه‌ر یارمه‌تی له‌ دید و بۆچوونی كۆمه‌ڵێك شاره‌زا و پسپۆڕ وه‌رگرتووه‌، بۆ جێگیركردنی ڕاستی ڕاپرسییه‌كه‌، هه‌ژماری جێگیری به‌ به‌كارهێنانی هاوكێشه‌ی ئه‌لفاكرۆنباخه‌‌. توێژه‌ر داتا ئامارییه‌كانی به‌ به‌كارهێنانی هاوكێشه‌ی ئه‌لفاكرۆنباخ و ناوه‌ندی شیاو و كێشی سه‌دی و ڕێژه‌ی سه‌دی چاره‌سه‌ركردووه‌، لیكۆڵینه‌وه‌كه‌ چه‌ندین ئه‌نجامی به‌ده‌سته‌وه‌داوه‌، ده‌توانین به‌وشێوه‌یه‌ی خواره‌وه‌ ڕوونی بكه‌ینه‌وه‌:

: ئه‌و ئاسته‌نگانه‌ی ڕووبه‌ڕووی مامۆستایانی ده‌بێته‌وه‌ له‌ كۆلێژه‌كانی په‌روه‌رده‌، به‌ ڕێژه‌ی گه‌وره‌ هاتووه‌، گه‌یشتووه‌ به‌ (72%)، زۆرترین ئاسته‌نگه‌كان له‌ بواری لایه‌نی كارگێڕی و دارایی بووه‌، ناوه‌ندی گشتی‌ (3،7.3) له‌به‌ر كه‌می توانای مادی و مرۆڤی، لایه‌نی شاره‌زایی له‌ بواری فێركردنی ئه‌لیكترۆنی به‌دوا دادێت، ناوه‌ندی گشتی گه‌یشتووه‌ به‌ (3،670)، به‌ هۆی لاوازی گونجاوی كوالێتی پرۆسه‌ی فێركردنی پێشكه‌شكراو له‌ ڕێگای فێركردنی ئه‌لیكترۆنی، لایه‌نی قوتابییانی به‌دوادێت ناوه‌نده‌كه‌ی‌ (3،608)، هه‌روه‌ها لایه‌نی بڕیاردراوه‌كانی خوێندن دێت،‌ ناوه‌نده‌كه‌ی (3،571)، كۆتا لایه‌ن لایه‌نی ژیرخان و پاڵپشتی هونه‌رییه‌،‌ ناوه‌نده‌كه‌ی (3،460). (محمود، 2021: 1 - 120)

**به‌شی سێیه‌م**

**پرۆگرامی توێژینه‌وه‌ و ڕێكاره‌كانی**

**یه‌كه‌م: پرۆگرامی توێژینه‌وه‌كه‌:**

پرۆگرامی توێژینه‌وه شێوازێكه‌ بۆ بیركردنه‌وه‌ و جێبه‌جێكردن، بۆ به‌ ئه‌نجام گه‌یاندنی توێژینه‌وه‌ و ڕێكخستنی بیرۆكه‌كان شیكاركردنیان بۆ گه‌یشتن به‌ هه‌قیقه‌تی دیارده‌ بابه‌تییه‌كانی لێكۆڵینه‌وه‌كه‌ پشتی پێ ده‌به‌سترێت (دشيلي, 2016: 53) هه‌ڵبژاردنی پرۆگرامی گونجاو بۆ به‌دیهێنانی هه‌قیقه‌تی دیارده‌ بابه‌تییه‌كانی ئه‌م لێكۆڵینه‌وه‌یه‌، پرۆگرامی وه‌سفییه‌، له‌سه‌ر ئه‌و بنه‌مایه‌ی پرۆگرامێكی گونجاوه‌ بۆ ڕێكاره‌كانی ئه‌م توێژینه‌وه‌یه‌، هه‌روه‌ها ئه‌م پرۆگرامه‌ به‌ باوترین و بڵاوترین پرۆگرام داده‌نرێت، به‌ تایبه‌تی له‌ توێژینه‌وه‌ی په‌روه‌رده‌یی و ده‌روونییدا (ساعاتي, 2014: 93).

**دووه‌م: كۆمه‌ڵگه‌ی توێژینه‌وه‌كه‌:**

مه‌به‌ست له‌ دیارده‌كانی توێژه‌ر لێیانده‌كۆڵێته‌وه‌، بریتییه‌ له‌ سه‌رجه‌م تاكه‌كان یان كه‌سه‌كانی بابه‌تی گرفتی توێژینه‌وه‌كه‌ن (الجابري, 2010: 24)، كۆمه‌ڵگه‌ی ئه‌م توێژینه‌وه‌یه‌ مامۆستایانی زمانی كوردی به‌ هه‌ردوو ڕه‌گه‌زی له‌خۆگرتووه‌، كه‌ بابه‌تی زمان و ئه‌ده‌بی كوردی بۆ ساڵی خوێندنی (2020 - 2021) ده‌ڵێنه‌وه‌، توێژه‌ر له‌ پێناوی دیاریكردنی كۆمه‌ڵگه‌ی توێژینه‌وه‌كه‌، به‌پێی نووسراوی ئاسانكاری كه‌ له‌ زانكۆی به‌غدا/ به‌شی توێژینه‌وه‌ی باڵا ده‌رچووه‌ له‌ پاشكۆی ژماره‌ (1) خراوه‌ته‌ڕوو، سه‌ردانی به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌ به‌شی ئامار و پلاندانانی كردووه‌، به‌ مه‌به‌ستی زانینی ناوی ئه‌و قوتابخانانه‌ی زمانی كوردیان تیادا ده‌خوێندرێت، هه‌روه‌ها به‌ مه‌به‌ستی ئاماده‌كردنی مامۆستایان له‌ هه‌ردوو ڕه‌گه‌ز كه‌ بابه‌تی زمانی كوردی له‌و قوتابخانانه‌ ده‌ڵێنه‌وه‌ سه‌ر به‌ به‌ڕێوه‌به‌رایه‌تی گشتی پارێزگای دیاله‌ن بۆ ساڵی خوێندنی (2020 - 2021) كه‌ ژماره‌یان ده‌گاته‌ (100) مامۆستا له‌ هه‌ردوو ڕه‌گه‌ز

**خشته‌ی ژماره‌ (1)**

**‌دابه‌شكردنی كۆمه‌ڵگه‌ی توێژینه‌وه‌ له‌ مامۆستایانی زمانی كوردی به‌پێی به‌ڕێوه‌به‌رایه‌تییه‌كانی سه‌ر به‌ به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌ن دابه‌شبوونه‌.**

|  |  |  |  |  |
| --- | --- | --- | --- | --- |
| **ز** | **به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌** | **ڕه‌گه‌زی مامۆستا** | **كۆی** | **ڕێژه‌ی سه‌دی** |
| **نێر** | **مێ** |
| 1 | به‌ڕێوه‌به‌رایه‌تی په‌روه‌رده‌ی قه‌زای به‌عقوبه‌ | 9 | 8 | 17 | 17 % |
| 2 | به‌ڕێوه‌به‌رایه‌تی په‌روه‌رده‌ی قه‌زای میقدادیه‌ | 11 | 2 | 13 | 13 % |
| 3 | به‌ڕێوه‌به‌رایه‌تی په‌روه‌رده‌ی قه‌زای خالیس | 8 | 11 | 19 | 19 % |
| 4 | به‌ڕێوه‌به‌رایه‌تی په‌روه‌رده‌ی قه‌زای به‌له‌دڕوز | 4 | 5 | 9 | 9 % |
| 5 | به‌ڕێوه‌به‌رایه‌تی په‌روه‌رده‌ی قه‌زای خانه‌قین | 20 | 22 | 42 | 42 % |
| كۆی | 52 | 48 | 100 | 100 % |

**سێیەم: نموونه‌ی توێژینه‌وكه‌:**

هه‌نگاوی هه‌ڵبژاردنی نموونه‌ی توێژینه‌وه‌‌ گرنگترین و وردترین هه‌نگاوه‌، هه‌نگاوی هه‌ڵبژاردن زۆر گرنگه‌ بۆ ئه‌نجامدانی لێكۆڵینه‌وه‌، پێویسته‌ توێژه‌ر له‌ كاتی هه‌ڵبژاردنی تاكه‌كانی نموونه‌ی توێژینه‌كه‌وه‌كه‌ی به‌ باشی بیر بكاته‌وه‌، له‌به‌رئه‌وه‌ی ئه‌نجامی لێكۆڵینه‌وه‌كه‌ ده‌وه‌ستێته‌ سه‌ر باشی و جوانی هه‌ڵبژاردنی تاكه‌كانی نموونه‌ی توێژینه‌وه‌كه‌ (الشايب, 2012: 55)، نموونه‌ی توێژینه‌وه‌كه‌ ئه‌مانه‌ی له‌خۆگرتووه‌:

ا**- نموونه‌ی سه‌ره‌تایی:**

توێژه‌ر نموونه‌ی توێژینه‌وه‌ی سه‌ره‌تایی له‌ مامۆستایانی هه‌ردوو ڕه‌گه‌ز له‌ قوتابخانه‌ ئاماده‌یی و دواناوه‌ندییه‌كانی سه‌ر به‌ به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌ هه‌ڵبژاردووه‌، ژماره‌ی تاكه‌كانی نموونه‌ی سه‌ره‌تایی (10) مامۆستایه‌ له‌ هه‌ردوو ڕه‌گه‌ز، به‌ یه‌كسانی دابه‌شبوونه‌ به‌سه‌ر پێنج به‌ڕێوه‌به‌رایه‌تی سه‌ر به‌ به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌، به‌ ڕێژه‌ی (10%) له‌ كۆمه‌ڵگه‌ی بنه‌ڕه‌تی كه‌ ژماره‌یان (100) مامۆستایه‌ له‌ هه‌ردوو ڕه‌گه‌ز.

**ب- نموونه‌ی بنه‌ڕه‌تی:**

توێژه‌ر نموونه‌ی بنه‌ڕه‌تی توێژینه‌وه‌كه‌ی له‌ مامۆستایانی هه‌ردوو ڕه‌گه‌ز بۆ زمانی كوردی له‌ قوتابخانه‌كانی ئاماده‌یی و دواناوه‌ندی سه‌ر به‌ به‌ڕێوه‌به‌رایه‌تی گشتی په‌روه‌رده‌ی پارێزگای دیاله‌ به‌ ڕێگای ڕه‌مه‌كی هه‌ڵبژاردووه‌، ژماره‌ی تاكه‌كانی نموونه‌ بنه‌ڕتییه‌كه‌ گه‌یشتووه‌ به‌ (70) مامۆستا له‌ هه‌ردوو ڕه‌گه‌ز، به‌ڕێژه‌ی (70%) له‌ كۆمه‌ڵگه‌ی ڕه‌سه‌ن كه‌ ژماره‌یان (100) مامۆستایه‌ له‌ هه‌ردوو ڕه‌گه‌ز. ‌ ‌

**چواره‌م: ئامرازی توێژینه‌وه‌كه‌:**

به‌ نه‌ریتی ئامرازه‌كان به‌پێی سروشت و پێویستییه‌كانی توێژینه‌وه‌كه‌ ئاماده ‌ده‌كرێن، له‌به‌رئه‌وه‌ی ئامانجی توێژینه‌وه‌كه‌ی ئێستا ناسینی گرفته‌‌كانی فێركردنی ئه‌لیكترۆنییه‌ له‌ وتنه‌وه‌ی بابه‌تی زمان و ئه‌ده‌بی كوردی بۆ پۆلی پێنجه‌می ئاماده‌یی، له‌ ڕوانگه‌ی مامۆستایانی بابه‌ته‌كه‌وه‌، ئه‌وه‌ هه‌ڵبژاردنی ئامرازی گونجاو و ڕه‌چاوكردنی وردی ئامرازه‌كان له‌ پشكنین، پرسێكی زۆر گرنگه‌ له‌ پرۆسه‌ی دیاریكردنی گرفته‌كان، له‌به‌رئه‌وه‌ی ئامرازی دروست به‌ره‌و ئه‌نجامی دروستمان ده‌چێت. (الشبلي, 2000: 99)

ا- **ئاماده‌كردنی ئامرازی توێژینه‌وه‌كه‌:**

توێژه‌ر ڕاپرسی له‌ جۆری كراوه‌ی ئاراسته‌ی تاكه‌كانی نموونه‌ی توێژینه‌وه‌ی سه‌ره‌تایی‌ كردووه‌، بۆ زانینی گرفته‌كانی فێركردنی ئه‌لیكترۆنی له‌ وتنه‌وه‌ی بابه‌تی زمان و ئه‌ده‌بی كوردی بۆ پۆلی پێنجه‌می ئاماده‌یی له‌ ڕوانگه‌ی مامۆستایانی بابه‌ته‌كه‌وه‌ ، پاشكۆی ژماره‌ (3) توێژه‌ر جه‌ختی كردووه‌ته‌ سه‌ر ئه‌وه‌ی ڕاپرسییه‌كه‌ به‌ خودی خۆی به‌سه‌ر تاكه‌كانی نموونه‌ی سه‌ره‌تایی دابه‌ش بكات، كه‌ ژماره‌یان (10) مامۆستایه‌ له‌ هه‌ردوو ڕه‌گه‌ز، به‌ شێوه‌ی ڕه‌مه‌كی هه‌ڵیبژاردون، توێژه‌ر وه‌ڵامی ورده‌كاری پرسیاری مامۆستاكانی سه‌باره‌ت به‌ بابه‌تی ڕاپرسییه‌كه‌ داوه‌ته‌وه‌، ئامانجی وه‌ڵامدانه‌وه‌كه‌ی ده‌ستكه‌وتنی گه‌وره‌ترین ژماری گرفت‌ بووه‌، كه‌ مامۆستایان به‌ده‌ستییه‌وه‌ گرفتارن، له‌ ماوه‌ی سه‌رنجدانی توێژه‌ر بۆ ئه‌ده‌بیات و توێژینه‌وه‌كانی پێشوو كه‌ په‌یوه‌ندیان به‌ بابه‌تی توێژینه‌وه‌كه‌ هه‌بووه‌، هه‌روه‌ها له‌ سه‌رنجدانی بۆ وه‌ڵامی تاكه‌كانی نموونه‌ی توێژینه‌وه‌ سه‌ره‌تاییه‌كه‌ له‌ ڕێگای پرسیاری كراوه‌، توێژه‌ر بواره‌كانی دیاری كردووه‌، كه‌ ڕاپرسیه‌كه‌یان لێ پێكهاتووه‌، بواری یه‌كه‌م ئه‌و گرفتانه‌‌یه‌ كه‌ مامۆستایان له‌ كاتی به‌كارهێنانی فێركردنی ئه‌لیكترۆنی له‌ واتنه‌وه‌ی بابه‌تی زمان و ئه‌ده‌بی كوردی ڕووبه‌ڕووی ده‌بنه‌وه، بواری دووه‌م ئاسته‌نگه‌كانی ژێرخان كه‌ فێركردنی ئه‌لكترۆنی په‌كده‌خات، توێژه‌ر ڕاپرسییه‌كه‌ی به‌ شێوه‌ی سه‌ره‌تایی ئاماده‌كردووه‌، ڕاپرسیه‌كه‌ له‌ (40) بڕگه‌ی له‌خۆگرتووه‌‌، دابه‌شكراوه‌ به‌سه‌ر دوو بواردا، پاشكۆی ژماره‌ (4) ڕاپرسییه‌كه له‌ شێوه‌ سه‌ره‌تاییه‌كه‌ی ڕوونده‌كاته‌وه‌، ڕاپرسییه‌كه‌ به‌ شێوه سه‌ره‌تاییه‌كه‌ی خراوه‌ته‌ به‌رده‌ستی پسپۆڕان و داوه‌رانی پرۆگرامه‌كان و ڕێگاكانی وانه‌وتنه‌وه‌ی زمانی كوردی و زمانی عه‌ره‌بی و پێوانه‌ و هه‌ڵسه‌نگاندن، له‌ پێناوی هه‌ڵبژاردنی ئاستی گونجاوی داتاكان.

**ب- ڕاستکردنەوەی ئامرازه‌كان:**

ڕاستی ئامرازه‌كان له‌ مه‌رجه‌ پێویسته‌كانه‌، كه‌ پێویسته‌ له‌و ئامرازانه‌دا ده‌سته‌به‌ربێت كه‌ لێكۆڵینه‌وه‌كه‌ پشتی پێ ده‌به‌ستێت، ئامرازه‌كان ڕاست ده‌بن، ئه‌گه‌ر بتوانێت به‌ كرداری پێوانه‌ی ئه‌وانه‌ بكات كه‌ بۆ پێوانه‌كردن دانراون (عبدالرحمن و زنكنة, 2007: 69)، ڕاستی به‌و شێوه‌یه‌ پێناسه‌ ده‌كات، توانای ئامرازه‌ له‌سه‌ر پێوانه‌كردنی ئه‌و شته‌ی له‌ پێناوی پێوانه‌كردنی دانراوه‌ (الغريب, 1985: 688)، ، توێژه‌ر ئامرازی توێژینه‌وه‌كه‌ی خستووته‌ به‌رده‌ستی ژماره‌یه‌ك شاره‌زا و پسپۆڕ له‌ زانستی په‌روه‌رده و ده‌روونی و پرۆگرم و ڕێگاكانی وانه‌وتنه‌وه‌ی زمانی كوردی و زمانی عه‌ره‌بی، بۆ خستنه‌ڕووی ڕوانگه‌ و تێبینییه‌كانیانه‌ له‌سه‌ر ئاستی وردی داڕشتنی بڕگه‌كان و ڕوونیان و گونجاویان بۆ به‌دیهێنانی ئامانجه‌كانی لێكۆڵینه‌وه‌كه‌، هه‌روه‌ها شاره‌زایان و پسپۆڕان ڕوانگه‌ی خۆیان سه‌باره‌ت به‌ بڕگه‌كانی ئامرازه‌كان له‌ ڕووی داڕشتن و روونی و پێویستیان بۆ هه‌مواركردنه‌وه‌ خستووته‌ڕوو، هه‌روه‌ها سه‌باره‌ت به‌ ڕوونی واتا و گونجاوی بڕگه‌كان بۆ بواره‌كان خستووته‌روو، هه‌روه‌ها سه‌باره‌ت به‌ هه‌ر هه‌مواركردنه‌وه‌یه‌ك به‌ گونجاویان بینیوه‌ بۆ بڕگه‌كان خستووته‌ڕوو، له‌ لادان یان تێكه‌ڵكردنی بڕگه‌كان یان زیادكردنی بڕگه‌یه‌كی دیكه‌، له‌به‌ر ڕۆشنایی پێشنیاری داوه‌ران و ڕوانگه‌كانیان، هه‌ندێك له‌ بڕگه‌كان له‌ ڕووی زمانه‌وانی داڕیژراونه‌ته‌وه‌، هه‌ندێكی دیكه‌یان هه‌مواركراونه‌تنه‌وه، چه‌ندین بڕگه‌ی چوونیه‌ك له‌ ڕووی واتا لادراون، هه‌روه‌ها هه‌ندێك له‌ بڕگه‌كان تێكه‌ڵ به‌ یه‌كدی كراون، به‌وشێوه‌یه‌ توێژه‌ر پشتی به‌ ڕێژه‌ی ڕێككه‌وتنی (75%) ی ڕوانگه‌ی داوه‌ران به‌ستووه‌، له‌سه‌ر گونجاوی بڕگه‌كان وه‌كو نزمترین ئاست بۆ په‌سندكردنی بڕگه‌كه‌ له‌ چوارچێوه‌ی ئامرازه‌كان (سمارة واخرون, 1989: 120) هه‌روه‌ها توێژه‌ر ڕوانگه‌ی داوه‌رانی سه‌باره‌ت به‌ هه‌مواركردنه‌وه‌ و داڕشتنه‌وه‌ی زمانه‌وانی بڕگه‌كانی دیكه‌ له‌به‌رچاو گرتووه‌، له‌سه‌ر ئه‌و بنه‌مایه‌ ڕاپرسی كۆتایی پێكهاتووه‌ له‌ (30) بڕگه‌، له‌ كاتێكدا شێوه‌ یه‌كه‌مه‌كه‌ی له‌ (40) بڕگه‌ پێكهاتبوو، به‌سه‌ر دوو بواردا دابه‌شكرابوو، هه‌ر بڕگه‌یه‌ك له‌ بڕگه‌كانی ڕاپرسییه‌كه كێشی زنجیره‌یی به‌پێی پێوه‌ری لیكرتی پێنجی پێ دابوو، نمره‌كانی (5، 4، 3، 2، 1) له‌ كاتی ڕاستكردنه‌وه‌ی گرفته‌كان بۆ وه‌ڵامدانه‌وه‌ پێ دابوو، توێژه‌ر له‌به‌رده‌م هه‌ر بڕگه‌یه‌ك پێنج شوێنگه‌ره‌وه‌ی داناوه‌، كه‌ بریتین له‌ (زۆر ڕازیم، ڕازیم، بێ لایه‌نم، ناڕازیم، زۆر ناڕازیم)

**خشته‌ی ژماره‌ (2)**

**بڕگه‌كانی ڕاپرسییه‌كه‌ پێش و دوای داوه‌ری** ‌

|  |  |  |  |  |
| --- | --- | --- | --- | --- |
| **ز** | **بواره‌كان** | **ژماره‌ی بڕگه‌كان به‌داڕشتنی یه‌كه‌م** | **ژماره‌ی بڕگه‌ نوێییه‌كان**  | **ژماری بڕگه‌كانی كۆتایی** |
| 1 | بواری گرفته‌‌كانی فێركردنی ئه‌لیكترۆنی | 19 | 4 | 15 |
| 2 | بواری ئاسته‌نگه‌كانی ژێرخان  | 21 | 6 | 15 |
| كۆی | 40 | 10 | 30 |

**ج- جێگیری ئامرازه‌كان:**

بۆئه‌وه‌ی بتوانین پشت به‌ ئامرازه‌كانی توێژینه‌وه‌ ببه‌ستین، پێویسته‌ به‌ جێگیری وه‌سف بكرێن، یان تاقیكردنه‌وه‌ هه‌مان ئه‌نجام به‌ده‌سته‌وه‌ بدات، ئه‌گه‌ر دوای ماوه‌یه‌كی كاتی له‌ ژێر هه‌مان بارودۆخ له‌سه‌ر هه‌مان تاكه‌كان جێبه‌جێكرایه‌وه‌ (عبد الدائم، 1981: 363)، جێگیری به‌ یه‌كێك له‌ لایه‌نه‌ گرنگه‌كانی بواری ته‌كنیكی ڕاپرسی و بڕیاردان به‌ جێگیری داده‌نرێت، هه‌روه‌ها جه‌خت ده‌كات كه‌ جێگیری راستی پێوانه‌ ده‌خاته‌ ڕوو، هه‌روه‌ها ئاماژه‌یه‌ له‌سه‌ر نه‌بوونی دژبێژی له‌گه‌ڵ هه‌مان ئه‌نجام ئه‌گه‌ر جارێكی دیكه‌ له‌سه‌ر هه‌مان نموونه‌ جێبه‌جێ بكرێته‌وه‌. (الضحيان, 2002: 55). توێژه‌ر به‌ مه‌به‌ستی دۆزینه‌وه‌ی هاوكێشه‌ی جێگیری ڕاپرسییه‌كه‌، ڕێگای دووباره‌ جێبه‌جێكردنه‌وه‌ی تاقیكردنه‌وه‌ (Test-Retest) به‌كارهێناوه‌، له‌به‌رئه‌وه‌ی گونجاوترینه‌ بۆ بابه‌تی توێژینه‌وه‌، ڕاپرسییه‌كه‌ له‌سه‌ر تاكه‌كانی نموونه‌ی سه‌ره‌تایی دابه‌شكراوه‌، كه‌ ژماره‌یان (20) مامۆستایه‌ له‌ هه‌ردوو ڕه‌گه‌ز، به‌ ڕێگای ڕه‌مه‌كی له‌ ده‌ره‌وه‌ی نموونه‌ی لێكۆڵینه‌وه‌كه‌، ماوه‌ی كاتی نێوان جێبه‌جێكردنی یه‌كه‌م و دووه‌م دوو هه‌فته‌بووه‌، یان ماوه‌ی كاتی له‌ نێوان جێبه‌جیكردنی یه‌كه‌م و جێبه‌جێكردنی دووه‌م له‌ دوو هه‌فته‌ یان له‌ سێ هه‌فته‌ تێنه‌په‌ڕێت، دوای ئه‌وه‌ی توێژه‌ر هه‌ژماری هاوكێشه‌ی جێگیری بۆ هه‌ر بڕگه‌یه‌ك له‌ بڕگه‌كانی ڕاپرسییه‌كه‌ كرد، به‌پێی ناوه‌ندی هاوكێشه‌ی ڕاپرسییه‌كه‌ به‌ گشتی،ناوه‌ندی هاوكێشه‌كه‌ جێگیر بۆ بواری گرفته‌كانی فێركردنی ئه‌لیكترۆنی گه‌یشتووه به‌ (0،978)، هه‌روه‌ها ناوه‌ندی هاوكێشه‌ی جێگیر بۆ بواری دووه‌می ئاسته‌نگه‌كانی ژیرخان گه‌یشتووه‌ به‌ (0،986)، به‌ڵام جێگیری هه‌مووكی بۆ ڕاپرسیه‌كه‌ (0،976)، پاشكۆی ژماره‌ (7)، ئه‌و ئه‌نجامانه‌ ئاماژه‌ به‌وه‌ده‌كه‌ن ئامرازی توێژینه‌وه‌كه‌ پله‌یه‌كی باڵای له‌ جێگیری هه‌یه‌، بۆیه‌ ده‌توانین پشت به‌ ئه‌نجامه‌كانی ببه‌ستین و متمانه‌ی پێ بكه‌ین، خشته‌ی ژماره‌ (3) ڕوونی ده‌كاته‌وه‌.

**خشته‌ی ژماره‌ (3)**

**به‌های هاوكێشه‌ جێگیر**

|  |  |  |  |
| --- | --- | --- | --- |
| **ز** | **بواره‌كان** | **هاوكێشه‌ی جێگیر بۆ هه‌موو بواره‌كان** | **هاكێشه‌ی جێگیری هه‌مووكی** |
| 1 | بواری گرفته‌‌كانی فێركردنی ئه‌لیكترۆنی | 0,978 | 0,976 |
| 2 | بوارى ئاسته‌نگه‌كانی ژێرخان | 0,986 |

**د- جێبه‌جێكردنی ئامرازه‌كان:**

دوای دڵنیابوونی توێژه‌ر له‌ ڕاستی و جێگیری ئامرازه‌كان و دیاریكردنی نموونه‌ توێژینه‌وه‌كه‌ له‌ مامۆستایانی زمانی كوردی له‌ هه‌ردوو ڕه‌گه‌ز، ڕاپرسییه‌كه‌ی به‌ داڕشتنی كۆتایی له‌ ماوه‌یه‌كی كاتی له‌ به‌رواری (21/4/ 2021) بۆ (21/5/ 2021) له‌سه‌ر نموونه‌ی بنه‌ڕه‌تی كه‌ لێكۆڵینه‌وه‌كه‌ ده‌یانگرێته‌وه‌، ژماره‌یان (70) مامۆستابوو له‌ هه‌ردوو ڕه‌گه‌ز، توێژه‌ر جه‌ختی كردبووه‌ سه‌ر بینینی تاكه‌كانی نموونه‌كه‌ بۆ ڕوونكردنه‌وه‌ی ئامانج و ڕێگای وه‌ڵامدانه‌وه‌ی بڕگه‌كانی ڕاپرسییه‌كه‌، هه‌روه‌ها وه‌ڵامدانه‌وه‌ی پرسیار و تێبینییه‌كان له‌ ڕێگای سه‌رداینكردنی مه‌یدان، دوای ئه‌و ڕێكارانه‌ توێژه‌ر له‌ ڕێگای سه‌ردانیكردنی مه‌یدانی بۆ قوتابخانه‌ ئاماده‌ییه‌كان پاریزگای دیاله‌، ڕاپرسییه‌كه‌ی له‌سه‌ر تاكه‌كانی نموونه‌ی بنه‌ڕه‌تی دابه‌شكردبوو، به‌هۆی بارودۆخی ناوچه‌كه‌ و خراپی دۆخی ته‌ندروستی له‌ ئه‌نجامی بڵاوبوونه‌وه‌ی په‌تا، وه‌كو نه‌خۆشی (covid –19)، توێژه‌ر به‌شی كۆتایی ڕاپرسییه‌كه‌ی له‌ ڕێگای تۆڕی په‌یوه‌ندییه‌ كۆمه‌ڵایه‌تییه‌كان له‌ ڕێگای ئه‌نته‌رنێت دابه‌شكرد، بۆ پارێزگاریكردن له‌ ته‌ندروستی مامۆستایان و توێژه‌، دوای ئه‌وه‌ی توێژه‌ر ڕاپرسیییه‌كه‌ی دابه‌شكرد، هه‌ڵسا به‌ ده‌رهێنانی وه‌ڵامه‌كان له‌ فۆڕمێكی تایبه‌ت كه‌ بۆ ئه‌و مه‌به‌سته‌ ئاماده‌ی كردبوو، به‌وشێوه‌یه‌ توێژه‌ر سه‌رجه‌م ڕاپرسییه‌كانی تایبه‌ت به‌ مامۆستایانی ده‌ستكه‌وت.

**پێنجه‌م: هۆکاری ئاماری:**

1- ڕێژه‌ی سه‌دی.

٢- هاوكێشه‌ی به‌یه‌كه‌وه‌ به‌ستنه‌وه‌ی بیرسون.

3- ناوه‌ندی شیاو .

4- لادانی پێوه‌ری.

 ٥- تاقیكردنه‌وه‌ی دواتر(t- test) .

**به‌شی چواره‌م**

**خستنه‌ڕووی ئه‌نجامه‌كان و ته‌فسیركردنیان**

ئه‌م به‌شه‌ خستنه‌ڕووی ڕوون و ته‌فسیركردنی ئه‌و ئه‌نجامانه‌ له‌خۆده‌گرێت، كه‌ توێژه‌ر پێیان گه‌یشتووه‌ و په‌یوه‌ستن به‌ وه‌ڵامدانه‌وه‌ی ئه‌نجامی توێژینه‌وه‌كه‌، ئه‌نجامه‌كان:

1- ناسینی کێشەکانی بەکارهێنانی فێرکردنی ئەلیکترۆنی بۆ پۆلی پێنجەمی ئامادەیی لە دید وتێڕوانینی مامۆستایان.

2- ئایا جیاوازی به‌ به‌ڵگه‌ی ئاماری له‌ گرفته‌كانی فێركردنی ئه‌لیكترۆنی له‌لای مامۆستایانی بابه‌ته‌كه‌وه‌ هه‌یه؟‌‌ به‌پێی ئه‌و گۆڕاوانه‌:

1- ڕه‌گه‌ز (نێر و مێ).

2- ساڵانی شاره‌زایی (كه‌متر له‌ 10 ساڵ) و (زیاتر له‌ 10 ساڵ).

* **توێژه‌ر په‌یڕه‌وی ئه‌و ڕێكارانه‌ی كردووه‌:**

1- ده‌رهێنانی به‌های ناوه‌ندی ژمێره‌یی، هه‌ژماركردنی دووباره‌ بوونه‌وه‌ی وه‌ڵامه‌كان بۆ هه‌ر گرفتێك به‌پێی شوێنگه‌ره‌وی ئه‌و پینج ڕاپرسییه‌‌ (زۆر ڕازیم، ڕازیم، بێ لایه‌نم، ناڕازیم، زۆر ناڕازیم)، بۆ ده‌رهێنانی ناوه‌ندی ژمێره‌یی، ئه‌گه‌ر پێنج نمره‌ به‌ شوێنگه‌ره‌وه‌ی یه‌كه‌م، چوار نمره‌ به‌ شوێنگه‌ره‌وه‌ی دووه‌م ، سێ نمره‌ به‌ شوێنگه‌ره‌وه‌ی سێیه‌م، دوو نمره‌ به‌ شوێنگه‌ره‌وه‌ی چواره‌م و یه‌ك نمره‌ به‌ شوێنگه‌ره‌وه‌ی پێنجه‌م ببه‌خشرێت.

2- هه‌ژماركردنی ناوه‌ندی نمره‌ی پێوانه‌ی پێنجی، كه‌ بۆ توندی ئه‌م گرفته‌ (3) دانراوه‌، پێوه‌ری جیاكاری نێوان لایه‌نی به‌دیهاتوو و به‌دینه‌هاتووو هه‌ژماركردنی هه‌ر بڕگه‌یه‌ك ناوه‌ندی شیاوی (3) و زیاتری له‌ لایه‌نی بڕگه‌ به‌دیهاتووه‌كان به‌دیهێنابێت، له‌ توندی گرفته‌كه‌‌ و هه‌ر بڕگه‌یه‌كی كه‌متر له‌ (3) له‌ لایه‌نی بڕگه‌ به‌دینه‌هاتووه‌كان به‌دینه‌هێنابێت.

3- جێبه‌جێكردنی تاقیكردنه‌وه‌ ( independent Samples T-Test) بۆ دوو نموونه‌ی سه‌ربه‌خۆ بۆ ده‌رهێنانی جیاوازی له‌لای مامۆستایانی زمانی كوردی كه‌ به‌ڵگه‌ی ئاماری له‌ گرفته‌كانی فێركردنی ئه‌لیكترۆنیدا هه‌بێت، به‌پێی گۆڕای: ڕه‌گه‌زی (نێر و مێ)، ساڵانی شاره‌زایی (كه‌متر له‌ 10 ساڵ) و (زیاتر له‌ 10 ساڵ).

4- توێژه‌ر گرفته‌كانی هه‌ر بوارێكی له‌سه‌ره‌وه‌ بۆ خواره‌وه‌ له‌ به‌رزترین ئاسته‌وه‌ بۆ نزمترین ئاست ڕیزبه‌ندكردووه‌، ته‌فسیری كردووه‌ 10% ی گرفته‌كان له‌ چوارچێوه‌ی ئاستی دووی یه‌كه‌م هاتوون، دووی كۆتایی به‌پێی بواره‌كانیان هاتوون، له‌به‌رئه‌وه‌ی له‌ ڕوانگه‌ی تاكه‌كانی نموونه‌ی توێژینه‌وه‌كه‌ نوێنه‌رایه‌تی گرنگترینیان ده‌كه‌ن.

**یه‌كه‌م – وه‌ڵامدانه‌وه‌ی ئامانجی یه‌كه‌م:** گرفته‌كانی‌ فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی بۆ پۆلی پێنجه‌می ئاماده‌یی له‌ ڕوانگه‌ی مامۆستایانی بابه‌ته‌كه‌وه‌.

**أ- بواری یه‌كه‌م:** ئه‌و گرفتانه‌ی ڕووبه‌ڕووی مامۆستایان ده‌بێته‌وه‌ له‌ كاتی به‌كارهێنانی فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی، ئه‌و بواره‌‌ (15) بڕگه‌ له‌خۆده‌گرێت، ناوه‌ندی ژمێره‌یی له‌ نێوان (4،49 – 3،37) خشته‌ی ژماره‌ (4) ئه‌وه‌ ڕوونی ده‌كاته‌وه‌.

خشته‌ی ژماره‌ (4)

ناوه‌ندی ژمێره‌یی و لادانی پێوه‌ری بۆ بواری گرفته‌كانی فێركردنی ئه‌لیكترۆنی

|  |  |  |  |  |
| --- | --- | --- | --- | --- |
| **ز** | **بڕگه‌گان** | **ناوه‌ندی مێریاری** | **لادانی پێوه‌ری** | **پله** |
| **10** | وه‌ڵامی قوتابییان بۆ شێوازی فێركردنی ئه‌لیكترۆنی كه‌مه‌  | 4.49 | 0.63 | 1 |
| **6** | فێركردنی ئه‌لیكترۆنی پێویستی به‌ شێوازی كارلێككردن و په‌یوه‌ندی ڕاسته‌وخۆیه له‌ نێوان مامۆستایان و قوتابییان‌ | 4.4 | 0.8 | 2 |
| **15** | كه‌می جۆراوجۆره‌ی ڕێگای وانه‌وتنه‌وه‌ له‌ حاڵه‌تی به‌كارهێنانی فێركردنی ئه‌لیكترۆنی | 4.11 | 0.82 | 3 |
| **11** | ئاسته‌نگی تێگه‌یشتنی قوتابییان بۆ بابه‌تی خوێندن كه‌ مامۆستا به‌ شێوه‌ی ئه‌لیكترۆنی پێشكه‌شی ده‌كات | 4.09 | 0.86 | 4 |
| **13** | فێركردنی ئه‌لیكترۆنی ئه‌ته‌كێتی دیالۆگ له‌ نێوان مامۆستا و قوتابییان لاواز ده‌كات | 4.03 | 0.88 | 5 |
| **1** | كاتی پێویستی وانه‌بێژی‌ بۆ خستنه‌ڕووی سه‌رجه‌م ناوه‌ڕۆكی وانه‌كه‌ له‌ كاتی به‌كارهێنانی فێركردنی ئه‌لیكترۆنی كه‌مه‌ | 3.97 | 1 | 6 |
| **14** | كه‌می به‌رنامه‌كانی ڕاهێنانی ئاراسته‌كراو بۆ مامۆستایانی زمانی كوردی له‌سه‌ر به‌كارهێنانی فێركردنی ئه‌لیكترۆنی | 3.94 | 0.94 | 7 |
| **8** | كه‌می ده‌سته‌به‌ری تایبه‌تمه‌ندی و نهێنی له‌ هه‌ڵگرتنی داتا و زانیارییه‌كان | 3.87 | 0.96 | 8 |
| **2** | فێركردنی ئه‌لیكترۆنی شكستێكه‌ له‌ ئه‌ستۆی ده‌سته‌ی فێركردن | 3.81 | 1.05 | 9 |
| **4** | ئاسته‌نگی نوێكردنه‌وه‌ و گۆڕینی‌ شێوازی وانه‌وتنه‌وه‌ له‌ كلاسیكییه‌وه‌ بۆ ئه‌لیكترۆنی | 3.77 | 0.86 | 10 |
| **7** | ئاسته‌نگی جێبه‌جێكردنی فێركردنی ئه‌لیكترۆنی له‌ هه‌ندێك بابه‌تی زمانی كوردی | 3.71 | 1.07 | 11 |
| **3** | لاوازی شاره‌زایی مامۆستایان له‌ به‌كارهێنانی ته‌كنیكه‌كانی فێركردنی ئه‌لیكترۆنی | 3.61 | 1.11 | 12 |
| **9** | ناڕوونی ئامانجه‌كانی فێركردنی ئه‌لیكترۆنی له‌لای مامۆستایانی زمانی كوردی | 3.5 | 0.94 | 13 |
| **12** | ترس له‌ له‌كاركه‌وتنی ئامێره‌كان یان په‌ككه‌وتنیان له‌ كاتی به‌كارهێنانیان له‌ پرۆسه‌ی فێركردن | 3.41 | 1.05 | 14 |
| **5** | بیروبڕوای هه‌ڵه‌ له‌لای ژماره‌یه‌ك له‌ مامۆستایان، كه فێركردنی ‌ئه‌لیكترۆنی ڕۆڵیان له‌ پرۆسه‌ی فێركردن هه‌ڵده‌وه‌شێنێته‌وه‌  | 3.37 | 1.07 | 15 |
|  ناوه‌ندی گشتی بۆ هه‌موو ته‌وه‌ره‌كه‌ | **3.87** | 1 | ــــــــــــ |

**ب- بواری دووه‌م** : ئاسته‌نگه‌كانی ژێرخان كه‌ كاری فێركردنی ئه‌لیكترۆنی په‌كده‌خه‌ن، ئه‌م بواره‌ (15) بڕگه‌ له‌خۆده‌گرێت، ناوه‌ندی ژمێره‌یی له‌ نێوان (4.74 – 3.66) دایه‌، خشته‌ی ژماره‌ (5) ئه‌و ڕوون ده‌كاته‌وه‌:

**خشته‌ی ژماره‌ (5)**

**ناوه‌ندی ژمێره‌یی و لادانی پێوه‌ری بۆ بواری ئاسته‌نگه‌كانی ژێرخان، كه‌ كاری فێركردنی ئه‌لیكترۆنی په‌كده‌خه‌ن.**

|  |  |  |  |  |
| --- | --- | --- | --- | --- |
| **ز** | **بڕگه‌كان** | **ناوه‌ندی ژمێره‌یی**  | **لادانی پێوه‌ری**  | **پله‌** |
| **3** | زۆری پچڕانی ته‌زووی كاره‌با له‌ ساتی به‌كارهێنانی فێركردنی ئه‌لیكترۆنی | 4.74 | 0.47 | 1 |
| **2** | لاوازی تۆڕه‌كانی ئه‌نته‌رنێت له‌ ناوه‌نده‌كانی فێركردن | 4.66 | 0.73 | 2 |
| **5** | چاككردنه‌وه‌ی خولاو بۆ تۆڕه‌كانی ئه‌نته‌رنێت كه‌مه‌ | 4.4 | 0.62 | 3 |
| **9** | هۆلی خوێندنی ئاماده‌كراو به‌ ئامێره‌كانی چاپ و بڵندگۆ و كاغه‌زی چاپكراو كه‌مه‌‌ ‌  | 4.39 | 0.8 | 4 |
| **15** | تێچوون بۆ كڕینی باڵانسی ئه‌نته‌رنێت به‌رزه‌ | 4.24 | 0.85 | 5 |
| **8** | به‌رزی تێچوونی بابه‌تی پرۆگرامكراوی باش بۆ شێوازی فێركردنی ئه‌لیكترۆنی  | 4.13 | 0.79 | 6 |
| **4** | پسپۆڕای به‌رده‌ست بۆ چاره‌سه‌ركردنی كێشه‌ ته‌كنیكییه‌كانی په‌یوه‌ست به‌ فێركردنی ئه‌لیكترۆنی كه‌مه ‌ | 4.11 | 0.87 | 7 |
| **7** |  نه‌بوونی بودجه‌ی به‌رده‌ست بۆ به‌ستنه‌وه‌ به‌ تۆڕه‌ی ئه‌لیكترۆنی ‌ | 4.1 | 0.86 | 8 |
| **6** | نه‌گونجاوی بونیادی تاقیگه‌كان له‌كاتی هێنانی هه‌ر ئامرازێكی ته‌كنه‌لۆژی نوێ | 4.06 | 0.81 | 9 |
| **10** | زۆرى شكانه‌كان له‌ ساتی خستنه‌ڕووی بابه‌ته‌كانی فێركردن ئامێره‌كان په‌كده‌خه‌ن  | 3.93 | 0.83 | 10 |
| **13** | پێوه‌ری زانستی بۆ فێركردنی ئه‌لیكترۆنی كه‌مه‌‌ | 3.91 | 0.73 | 11 |
| **14** | ئاسته‌نگی ده‌ستكه‌وتنی هه‌ندێك به‌رنامه‌ی فێركردن به‌ زمانی كوردی  | 3.86 | 1.03 | 12 |
| **1** | كه‌می ژماره‌ی ئامێره‌كانی كۆمپیوته‌ر و مۆبایلی نوێ، كه‌ گونجاو بێت له‌گه‌ڵ ژماره‌ی قوتابییان | 3. 81 | 1.2 | 13 |
| **12** | ڕێسای داتاكان به‌ زمانی كوردی كه‌مه‌  | 3.74 | 0.97 | 14 |
| **11** | به‌رنامه‌كانی پاراستنی ئامێره‌كان له‌ ڤاپرۆسه‌ ئه‌لیكترۆنییه‌كان به‌ كه‌می به‌رده‌سته‌ | 3.66 | 0.95 | 15 |
|  **ناوه‌ندی گشتی بۆ هه‌موو ته‌وه‌ره‌كه‌** | 4.12 | 0.91 | ــــــــــــــــ |

**دووه‌م: وه‌ڵامدانه‌وه‌ی ئامانجی دووه‌م:** ئایا جیاوازی به‌ به‌ڵگه‌ی ئاماری له گرفته‌كانی فێركردنی ئه‌لیكترۆنی له‌لای مامۆستایانی بابه‌ته‌كه‌وه‌ هه‌یه‌؟ به‌پێی گۆڕاوی:

**1- ڕه‌گه‌ز (نێر و مێ)**

 بواری یه‌كه‌م: ئه‌و گرفتانه‌ی مامۆستایان له‌ كاتی به‌كارهێنانی ئه‌لیكترۆنی له‌ وتنه‌وه‌ی بابه‌تی زمان و ئه‌ده‌بی كوردی ڕووبه‌ڕووی ده‌بنه‌وه‌، توێژه‌ر به‌رنامه‌ی شیكاری ئاماری (spss) له‌ جێبه‌جێكردنی تاقیكردنه‌وه‌ی (ناوه‌ندی ژمێره‌یی و لادانی پێوه‌ری) به‌كارهێناوه‌، به‌پێی گۆڕاوی (ڕه‌گه‌ز)

* **ئه‌و ئه‌نجامه‌ی ئامانجی دووه‌م به‌پێی گۆڕاوی (ڕه‌گه‌ز) سه‌باره‌ت به‌ بواره‌كانی یه‌كه‌م دووم پێی گه‌یشتووه‌:**

 ئه‌نجامی جێبه‌جێكردنی تاقیكردنه‌وه‌ (independent Samples T-Test) سه‌باره‌ت به‌ ئامانجی دووه‌م كه‌ په‌یوه‌سته‌ به‌ بواری یه‌كه‌م (ئه‌و گرفتانه‌ی‌ مامۆستایان له‌ كاتی به‌كارهێنانی فێركردنی ئه‌لیكترۆنی له‌ وانه‌وه‌ی بابه‌تی زمان و ئه‌ده‌بی كوردی ڕووبه‌ڕووی ده‌بنه‌وه‌)، هه‌روه‌ها بواری (ئه‌و ئاسته‌نگانه‌ی ژێرخانه‌ كه‌ فێركردنی ئه‌لیكترۆنی په‌كده‌خه‌ن) به‌پێی گۆڕاوی ڕه‌گه‌ز.

 بۆ به‌دیهێنانی ئه‌م ئامانجه‌، داتای ئامرازه‌كانی توێژینه‌وه‌كه‌، سه‌باره‌ت به‌و گرفتانه‌ی شیكاركراون، كه‌ له‌ كاتی به‌كارهێنانی فێركردنی ئه‌لیكترۆنی ڕووبه‌ڕووی مامۆستایان ده‌بێته‌وه‌، به‌پێی شیكارییه‌كه‌ ده‌ركه‌وتووه‌ ناوه‌ندی ژمێره‌یی بۆ نموونه‌ نێر (3.84) پله‌یه‌ به‌ لادانی پێوه‌ری (0.97)، هاوكات ناوه‌ندی ژمێره‌یی بۆ نموونه‌ی مێ (3.98) پله‌یه‌ به‌ لادانی پێوه‌ری (1)، هه‌روه‌ها له‌ كاتی تاقیكردنه‌وه‌ی واتای جیاوازی نێوان ناوه‌ندی پله‌ی نێر و مێ به‌ به‌كارهێنانی تاقیكردنه‌وه‌ی تائی بۆ دوو نموونه‌ی سه‌ربه‌خۆ، ده‌ركه‌وتووه‌ به‌های تائی هه‌ژماركراو یه‌كسانه‌ به‌ (0.331 -) له‌ كاتی به‌راوردكردنی له‌گه‌ڵ به‌های تائی خشته‌یی گه‌یشتووه‌ به‌ (2.00) له‌ ئاستی به‌ڵگه‌ی (0.05) به‌ پله‌ی ئازادی (68) ده‌ركه‌وتووه‌ به‌های تائی هه‌ژماركراو بچووكتره‌ له‌ به‌های تائی خشته‌یی، به‌ واتایه‌كی دیكه‌ جیاوازی به‌ به‌ڵگه‌ی ئاماری له‌ نیوان ناوه‌ندی پله‌كانی هه‌ریه‌ك له‌ نێر و مێ له‌ ئامرازی توێژینه‌وه‌كه‌دا نییه‌.

سه‌باره‌ت به‌ بواری ئاسته‌نگه‌كانی ژێرخان، ده‌ركه‌وتووه‌ ناوه‌ندی ژمێره‌یی بۆ نموونه‌ی نێر (4.09) پله‌یه‌ به‌ لادانی پێوه‌ری (0.9) هاوكات ناوه‌ندی ژمێره‌یی بۆ نموونه‌ی مێ گه‌یشتووه‌ به‌ (4.09) پله‌ به‌ لادانی پێوه‌ری (0.85)، هه‌روه‌ها له‌ كاتی تاقیكردنه‌وه‌ی واتایی جیاوازی نێوان ناوه‌ندی پله‌ی نێر و مێ به‌ به‌كارهێنانی تاقیكردنه‌وه‌ی تائی بۆ دوو نموونه‌ سه‌ربه‌خۆكه‌، ده‌ركه‌وتووه‌ به‌های تائی هه‌ژماركراو یه‌كسانه‌ به‌ (0.258 -) هه‌روه‌ها له‌ كاتی به‌راوردكردنی له‌گه‌ڵ به‌های تائی خشته‌یی گه‌یشتووه‌ به‌ (2.00) له‌ ئاستی به‌ڵگه‌یی (0.05) به‌ پله‌ی ئازادی (68) ده‌ركه‌وتووه‌ به‌های تائی هه‌ژماركراو بچووكتره‌ له‌ به‌های تائی خشته‌یی، یان واتای ئه‌وه‌یه‌ جیاوازی به‌ به‌ڵگه‌ی ئاماری له‌ نیوان ناوه‌ندی پله‌كانی هه‌ره‌یه‌ك له‌ نێر و مێ له‌ ئامرازی توێژینه‌وه‌كه‌دا نییه‌، خشته‌ی ژماره‌ (6) ئه‌وه‌ روونده‌كاته‌وه‌.

خشته‌ی ژماره‌ (6)

جیاوازی له‌ گرفته‌كانی فێركردنی ئه‌لیكترۆنی و ئاسته‌نگه‌كانی ژێرخانی سه‌ر به‌ ڕه‌گه‌زی (نێر و مێ)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **بوار** | **ڕه‌گه‌ز** | **نموونه‌** | **ناوه‌ندی ژمێریاری** | **لادانى پێوه‌ری** | **پله‌ی ئازادی** | **به‌های تائی هه‌ژماركراو** | **به‌های تائی خشته‌یی** | **ئاستی به‌ڵگه‌ی (0.05)** |
| **پ1/ ئه‌و گرفتانەی ڕووبه‌ڕووی مامۆستایان ده‌بێته‌وه‌** | نێر | ٤٨ | 3.84 | 0.97 | ٦٨ | -0. 331 | 2,00 | بێ به‌ڵگه‌ی ئاماری |
| مێ | ٢٢ | 3.98 | 1 |
| **پ2/ ئاسته‌نگه‌كانی ژێرخان كه‌ كاری فێركردنی ئه‌لیكترۆنی په‌كده‌خه‌ن** | نێر | ٤٨ | 4.09 | 0.9 | - 0. 258 | بێ به‌ڵگه‌ی ئاماری |
| مێ | ٢٢ | 4.27 | 0.85 |
| **هه‌موو ئامرازه‌كان** | نێر | 3.97 | 0.94 | - 0. 283 | بێ به‌ڵگه‌ی ئاماری |
| مێ | 4.12 | 0.94 |

**ب- ساڵانی شاره‌زایی (كه‌متر له‌ 10 ساڵ) و (زیاتر له‌ 10 ساڵ)**

 **بواری یه‌كه‌م :** ئه‌و گرفتانه‌ی مامۆستایان له‌ كاتی به‌كارهێنانی فێركردنی ئه‌لیكترۆنی له‌ وتنه‌وه‌ی بابه‌تی زمان و ئه‌ده‌بی كوردی ڕووبه‌ڕوویان ده‌بێته‌‌وه‌، توێژه‌ر به‌رنامه‌ی شیكاری ئاماری (spss) له‌ جێبه‌جێكردنی تاقیكردنه‌وه‌ی (ناوه‌ندی ژمێره‌یی و لادانی پێوه‌ری) به‌كارهێناوه‌، به‌پێی گۆڕاوی ساڵانی شاره‌زایی (كه‌متر له‌ 10 ‌ساڵ) و (زیاتر له‌ 10 ساڵ).

* **ئه‌و ئه‌نجامانه‌ی ئامانجی دووه‌م به‌پێی گۆڕاوی (ساڵانی شاره‌زایی) بۆ هه‌ردوو بواری یه‌كه‌م دووه‌م پێی گه‌یشتووه‌:**

 ئه‌نجامی جێبه‌جێكردنی تاقیكردنه‌وه ‌(independent Samples T-Test) سه‌باره‌ت به‌ ئامانجی دووه‌م، كه‌ په‌یوه‌سته‌ به‌ بواری یه‌كه‌م (ئه‌و گرفتانه‌ی مامۆستایان له‌ كاتی به‌كارهێنانی فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی ڕووبه‌ڕوویان ده‌بێته‌وه‌)، هه‌روه‌ها بواری دووه‌م (ئاسته‌نگه‌كانی ژێرخان كه‌ فێركردنی ئه‌لیكترۆنی په‌كده‌خه‌ن)، به‌پێی گۆڕاوی ساڵانی شاره‌زایی، وه‌كو له‌ خشته‌ی ژماره‌ (7) ڕوونكراوه‌ته‌وه‌.

 بۆ به‌دیهێنانی ئه‌م ئامانجه‌، داتاكانی ئامرازی توێژینه‌وه‌كه‌ به‌پێی خزمه‌ت شیكاركراوه‌، سه‌باره‌ت به‌و گرفتانه‌ی مامۆستایان‌ له‌ كاتی به‌كارهێنانی فێركردنی ئه‌لیكترۆنی بۆ وتنه‌وه‌ی بابه‌تی زمان و ئه‌ده‌بی كوردی ڕوو به‌ڕوویان ده‌بێته‌وه‌،‌ ناوه‌ندی ژمێره‌یی بۆ نموونه‌ی هه‌ڵبژێردراوی (كه‌متر له‌ 10 ساڵ) ئه‌وه‌ (3.84) پله‌یه‌، به‌ لادانی پێوه‌ری (0.51)، له‌ كاتێكدا ناوه‌ندی ژمێره‌یی بۆ نموونه‌ی هه‌ڵبژێردراوی (10 ساڵ و زیاتر) ئه‌وه‌ (3.93) پله‌یه‌، به‌ لادانی پێوه‌ری (0.96)، هه‌روه‌ها له‌ كاتی تاقیكردنه‌وه‌ی جیاوازییه‌ واتاییه‌كانی نێوان ناوه‌ندی پله‌كانی خزمه‌تی (كه‌متر و زیاتر) به‌ به‌كارهێنانی تاقیكردنه‌وه‌ی تائی بۆ دوو نموونه‌ی سه‌ربه‌خۆ، روون بووه‌ته‌وه‌ به‌های تائی هه‌ژماركراو یه‌كسانه‌ به‌ (0.412 -)، كاتێك له‌گه‌ڵ به‌های تائی خشته‌یی كه‌ (2.00) به‌راورد ده‌كرێت، به‌ ئاستی به‌ڵگه‌یی (0.05) به‌ پله‌ی ئازادی (68) ڕوون ده‌بێته‌وه‌ به‌های تائی هه‌ژماركراو بچووكتره‌ له‌ به‌های تائی خشته‌یی، جیاوازی به‌ به‌ڵگه‌ی ئاماری له‌ نێوان ناوه‌ندی پله‌كانی هه‌ر یه‌ك له‌ شاره‌زایی (كه‌متر و زیاتر) له‌ ئامرازی توێژینه‌وه‌كه‌ نییه‌، خشته‌ی ژماره‌ (7) ئه‌و ڕوون ده‌كاته‌وه‌.

 سه‌باره‌ت به‌ بواری دووه‌م ئاسته‌نگه‌كانی ژێرخان‌ كه‌ فێركردنی ئه‌لیكترۆنی په‌كده‌خه‌ن، ڕوون بووه‌ته‌وه‌ ناوه‌ندی ژمێره‌یی بۆ نموونه‌ی هه‌ڵبژێردراو (كه‌متر له‌ 10 ساڵ) ئه‌وه‌ (4.19) پله‌یه‌ به‌ لادانی پێوه‌ری (0.91)، له‌ كاتێكدا ناوه‌ندی ژمێره‌یی بۆ نموونه‌ی هه‌ڵبژێردراو (10 ساڵ زیاتر) گه‌یشتووه‌ به‌ (4.16) پله‌ به‌ لادانی پێوه‌ری (0.87)، هه‌روه‌ها له‌‌ كاتی تاقیكردنه‌وه‌ی جیاوازی واتایی له‌ نێوان ناوه‌ندی پله‌كانی (كه‌متر و زیاتر) به‌ به‌كارهێنانی تاقیكردنه‌وه‌ی تائی بۆ دوو نموونه‌ی سه‌ربه‌خۆ ڕوون بووه‌‌ته‌وه به‌های هه‌ژماركراو یه‌كسانه‌ به‌ (0.181)، هه‌روه‌ها له‌ كاتی به‌راوردكردنی له‌گه‌ڵ به‌های تائی خشته‌یی كه‌ (2.00) له‌ ئاستی به‌ به‌ڵگه‌ی (0.05) به‌ پله‌ی ئازادی (68) ڕوون بووه‌ته‌وه‌ به‌های تائی هه‌ژماركراو بچووكتره‌ له‌ به‌های تائی خشته‌یی، جیاوازی به‌ به‌ڵگه‌ی ئاماری له‌ نێوان ناوه‌ندی پله‌كانی هه‌ریه‌ك له شاره‌زایی‌ (كه‌متر و زیاتر) له‌ ئامرازی توێژینه‌وه‌كه‌دا نییه‌، خشته‌ی ژماره‌ (7) ئه‌وه‌ ڕوون ده‌كاته‌وه‌.

خشته‌ی ژماره‌ (7)

جیاوازی له‌ گرفته‌كانی فێركردنی ئه‌لیكترۆنی و ئاسته‌نگه‌كانی ژێرخان سه‌باره‌ت به‌ شاره‌زایی مامۆستایان (كه‌متر له‌ 10 ساڵ و زیاتر له‌ 10 ساڵ)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **بواره‌كه‌** | **ساڵانی شاره‌زایی** | **نموونه‌** | **ناوه‌ندی ژمێره‌یی** | **لادانی پێوه‌ری** | **پله‌ی ئازادى** | **به‌های تائی هه‌ژماركراو** | **به‌های تائی خشته‌یی** | **ئاستی به‌ڵكه‌ (0.05)** |
| **پ1/ ئه‌و گرفتانەی ڕووبه‌ڕووی مامۆستایان ده‌بێته‌وه‌** | كه‌متر له‌ 10 | ٢٨ | 3.84 | 10.5 | 68 | - 0.412 | 2,00 | بێ به‌ڵگه‌ی ئاماری |
| زیاتر له‌ 10 | ٤٢ | 3.93 | 0.96 |
| **پ2/ ئه‌و ئاسته‌نگانه‌ی ژێرخان كه‌ فێركردنی ئه‌لیكترۆنی په‌كده‌خه‌ن** | كه‌متر له‌ 10 | ٢٨ | 4.19 | 0.91 | 0.181 | بێ به‌ڵگه‌ی ئاماری |
| زیاتر له‌ 10 | ٤٢ | 4.16 | 0.87 |
| **هه‌موو ئامرازه‌كان** | كه‌متر له‌ 10 | 4.02 | 1 | - 0.171 | بێ به‌ڵگه‌ی ئاماری |
| زیاتر له‌ 10 | 4.05 | 0.92 |

**به‌شی پێنجه‌م**

**ده‌رئه‌نجام و ڕاسپارده‌كان و پێشنیاره‌كان**

**یه‌كه‌م: ده‌رئه‌نجام**

1- نه‌بوونی تۆڕی به‌هێز و ده‌سته‌به‌ركراو و نه‌رم و ئاسان، به‌راورد له‌گه‌ڵ وڵاتانی ده‌وروبه‌ر، وه‌كو به‌كارهێنانی نه‌وه‌ی چواره‌م و نه‌وه‌ی پێنجه‌می (G5 – G4)، ئه‌وانه‌ كاریگه‌ری نه‌رێنیان له‌سه‌ر فێركردنی ئه‌لیكترۆنی ده‌بێت.

2- لاوازی ڕۆشنبیری فێركردنی ئه‌لیكترۆنی له‌لای مامۆستایان، له‌ ڕووی زانیاری ته‌كنه‌لۆژیا و نزمی كارامه‌یی و شاره‌زایی بۆ به‌كارهێنانی ئامرازه‌كانی ئه‌م سیسته‌مه‌.

3- مامۆستایان توانا و توانستی پێویستییان بۆ پشبه‌ستان به‌ سیسته‌می فێركردنی ئه‌لیكترۆنی نییه‌.

**دووه‌م: ڕاسپارده‌كان**

1- په‌له‌كردن له‌ هێنانی فێركردنی ئه‌لیكترۆنی بۆ قوتابخانه‌كان و چاره‌سه‌ركردنی كێشه‌ی ژێرخان له‌وانه‌ (كاره‌با و ئه‌نته‌رنێت).

2- پێویسته مامۆستایانی زمانی كوردی‌ زانیاری و مه‌عریفه‌یان به‌ ڕێگا و شێوازه‌ نوێییه‌كان و هاوچه‌رخه‌كانی واتنه‌وه‌ی زمانی كوردی هه‌بێت، هه‌روه‌ها به‌دواداچوون بۆ هه‌موو شته‌ نوێییه‌كان له‌ بواری ته‌كنیكی بكه‌ن و له‌ وانه‌وتنه‌وه‌ به‌كاریان بهێنن.

3- بونیادنانی ده‌زگایه‌كی سه‌ربه‌خۆی تایبه‌تمه‌ند له‌ فێركردنی ئه‌لیكترۆنی و چاره‌سه‌ركردنی ئه‌و كێشانه‌ی له‌سه‌ر ئاستی وه‌زاره‌ته‌ فه‌رمییه‌كانی ده‌وڵه‌ت ڕووبه‌ڕووی فێركردن ده‌بێته‌وه‌.

**سێیه‌م: پێشنیاره‌كان**

1- ئه‌نجامدانی لێكۆڵینه‌وه‌یه‌كی هاوشێوه‌ی ئه‌م لێكۆڵینه‌وه‌یه‌ بۆ كێشه‌كانی فێركردنی ئه‌لیكترۆنی له‌ ڕوانگه‌ی قوتابییان. ‌

2- ئه‌نجامدانی لێكۆڵینه‌وه‌ سه‌باره‌ت به‌ گرفته‌كانی فێركردنی ئه‌لیكترۆنی، له‌ وتنه‌وه‌ی بڕیاردراوه‌كانی بابه‌تی زمانی كوردی له‌ ڕوانگه‌ی مامۆستایانی‌.

3- ئه‌نجامدانی لێكۆڵینه‌وه‌ سه‌باره‌ت به‌ واقیعی به‌كارهێنانی فێركردنی ئه‌لیكترۆنی و ڕاده‌ی ڕه‌زامه‌ندی له‌ كاتی به‌كارهێنانی.

 **سەرچاوەکان**

1. ابن منظور , ابو الفضل جمال الدين مكرم الانصاري (1968): **لسان العرب** , ج3, الدار المصرية للتأليف والترجمة ,ب,ت.
2. الاتربي, شريف (2019) : **التعلم بالتخيل استراتيجية التعلم الالكتروني وادوات التعلم** , دار العربي للنشر والتوزيع , القاهرة , مصر.
3. احمد، مهاباد عبدالكريم (2013) : استراتيجيات تشخيص وعلاج الصعوبات اللغوية لدى متعلمي اللغة الكردية من غير الناطقين بها، **المجلة العراقية للغات**، العدد(1) بغداد، العراق .
4. ـــــــــــــــــــــــــــــــــ (2020) : اثر استعمال استراتيجية (فسر، ناقش، طبق) في تحصيل مادة الادب القديم لدى طلبة قسم اللغة الكردية، **مجلة اشراقات تنموية**، العدد(٢٣) بغداد، العراق .
5. اسماعيل، زكريا (٢٠٠٥) : **طرق تدريب اللغة العربية**، دار المعرفة الجامعية للنشر والتوزيع، القاهرة، مصر.
6. بدران، عبدالمنعم احمد (2007) : **التحصيل اللغوي وطرق تنميته:دراسة ميدانية**، دار العلم والايمان للنشر والتوزيع، القاهرة، مصر .
7. بشارة، جبرائيل(2003) : **المعلم في مدرسة المستقبل**، دار الرضا للطباعة والنشر والتوزيع، دمشق، سوريا.
8. البياتي، داود عبدالسلام صبري(1996) : مشكلات تدريس اللغة الكردية لغير الناطقين بها ومقترحات حلولها من معاهد اعداد المعلمين والمعلمات من وجهة نظر المدرسين والطلبة (**رسالة ماجستير غير منشورة**) كلية التربية ابن رشد، جامعة بغداد، العراق .
9. التودري، عوض حسين (2009) : **تكنلوجيا التعليم مستحدثاتها وتطبيقاتها** ، دار الكتب للنشر والتوزيع، القاهرة ، مصر .
10. الجابري, كاظم كريم رضا(2010) : **مناهج البحث في التربية وعلم النفس**, ط 1, دار الكتب والوثائق بغداد, العراق .
11. حروب، علاء يحيى (2009) : **التعليم الالكتروني بين الواقع والخيال**، **جامعة بوليتكنك فلسطين كلية الهندسة والتكنلوجيا**، الخليل، الضفة الغربية، فلسطين .
12. حمزة، جنان مرزه (2015) : مشكلات استخدام التعليم الالكتروني في تدريس المقررات التاريخية من وجهة نظر التدريسيين، جامعة بابل، **مجلة كلية التربية الأساسية للعلوم التربوية والإنسانية**، العدد(20)، بغداد، العراق
13. خاطر, محمود رشدي وآخرون(1991) : **طرق تدريس اللغة العربية والتربية الدينية في ضوء الاتجاهات التربوية الحديثة**, ط 4 , دار الثقافة للنشر والتوزيع، القاهرة، مصر.
14. الخان، بدر (2005) : **استراتيجيات التعليم الالكتروني** ، الترجمة : علي بن شرف الموسوي وآخرون، دار شعاع للنشر والتوزيع، دمشق، سوريا .
15. الخفاجي، سامي (2015) : **التعليم المفتوح والتعليم عن بعد اساس للتعليم الالكتروني**، ط 1، الاكاديمية للنشر والتوزيع ،عمان، الاردن .
16. خماس، ثامر علي (2007) : **التدريس الصفي**، ط 1، دار الجامعي للطباعة والنشر والتوزيع، بغداد، العراق .
17. الداغستاني، نادية خليل اسماعيل (1999) : مشكلات تدريس اللغة الكردية ودراستها للطلبة غير الناطقين بها من وجهة نظر التدريس والطلبة ومقترحات علاجها (**رسالة ماجستير غير منشورة**) كلية التربية ابن رشد، جامعة بغداد، العراق .
18. دشيلي، كمال (2016) : **منهجية البحث العلمي**، منشورات جامعة حماة، مدينة الكتب والمعلومات الجامعية، كلية الافتقار، دمشق، سوريا .
19. الراجي، كاظم عبد السادة (2001) : **مشكلات التعليم الصفي**، ط 1، دار المسيرة للنشر والتوزيع، عمان، الاردن .
20. الزبيدي، موفق توفيق كاظم (1989) : صعوبات تعليم مادة اللغة الكردية لغير الناطقين بها في الصف الرابع العام من وجهة نظر المدرسين والطلبة (**رسالة ماجستير غير منشورة**) كلية التربية ابن رشد، جامعة بغداد، العراق.
21. زيدان، نصر جياد (2015) : مشكلات استخدام التكنولوجيا في التعليم التي تواجه مدرسي اللغة العربية في المرحلة الإعدادية بمدينة الرمادي العراقية من وجهة نظرهم **(رسالة ماجستير غير منشورة)** كلية الشرق الاوسط الجامعة ، العراق .
22. ساعاتي، فهد سيف الدين غازي (2014) : **مناهج البحث العلمي في الادارة الرياضية** ، ط 1، العربي للنشر والتوزيع ، القاهرة ،مصر.
23. سلامة، عبد الحافظ محمد (2002) : **وسائل الاتصال والتكنولوجيا في التعليم** ، ط 2، دار الفكر للطباعة والنشر، عمان، الاردن .
24. سمارة، عزيز و اخرون ( 1989) : **مبادئ القياس والتقويم في التربية**، دار الفكر للنشر والتوزيع، عمان، الاردن .
25. الشايب، عبدالحافظ (2012) : **اسس البحث التربوي** ، ط 2، دار وائل للنشر والتوزيع ، عمان، الاردن .
26. الشلبي، ابراهيم مهدي (2000) : **التعليم الفعال**، دار الامل للنشر والتوزيع والطباعة ،عمان، الاردن .
27. الضحيان ، سعود بن ضحيان (2002) : **معالجة البيانات باستخدام برنامج spss سلسلة بحوث منهجية**، جامعة الملك سعود الرياض، الكتاب الرابع ، الجزء الثاني ، جامعة الامام محمد بن سعود الاسلامية للنشر والتوزيع، المملكة العربية السعودية .
28. عامر، طارق عبد الرؤوف (2015) : **التعليم الالكتروني والتعليم الافتراضي** ، ط 1، المجموعة العربية للتدريب والنشر ،عمان، الاردن .
29. العامري، احمد داود سلمان (2004) : تقويم مستوى تحصيل طلبة قسم اللغة الكردية في كلية التربية – ابن رشد في قواعد اللغة الكردية (**رسالة ماجستير غير منشورة**) كلية التربية ابن رشد ، جامعة بغداد، العراق .
30. عبدالجبار، زياد حازم عبد (2011) : **التعليم الالكتروني ومتطلبات جودة تطبيقه**، بحث مقدم في جامعة موصل، بغداد، العراق .
31. عبدالدائم، عبد الله (1981) : **التربية التجريبية والبحث التربوي** ، ط 4، دار العلم للملايين، بيروت، لبنان .
32. عبدالرحمن ، انور حسين وعدنان حقي شهاب زنكنة (2007) : **الانماط المنهجية وتطبيقاتها في العلوم الانسانية والتطبيقية** ، ط 1، دار الوفاق للنشر والتوزيع ، بغداد، العراق .
33. الغريب , رمزية (1985) : **التعلم دراسته (نفسية- تفسيرية- توجيهية)،** ط 6، مكتبة الانجلو المصرية , القاهرة، مصر.
34. الفريجات، غالب عبد المعطي (2010) : **مدخل الى تكنولوجيا التعليم**، دار كنوز المعرفة للنشر والتوزيع ، عمان، الاردن .
35. قطيط، غسان (2015) : **تقنيات التعلم والتعليم الحديثة**، ط 1، دار الثقافة للنشر والتوزيع، عمان، الاردن .
36. مجدي، يونس هاشم (2017) : **التعليم الالكتروني**، دار زهور المعرفة والبركة، القاهرة، مصر.
37. محمود، استبرق محمد (2021) : صعـــــوبــــــات التعليــــم الالكترونــــي في كليـــــات التربيــــة من وجهة نظر التدريسيين والطلبة (**رسالة ماجستير غير منشورة**) كلية التربية ابن رشد للعلوم الانسانية، جامعة بغداد، العراق .
38. موسى، سعد حميد (2009) : **التدريس والتعليم**، ط 1، دار المسيرة للنشر والتوزيع، عمان، الاردن .
39. الهادي، محمد محمد (1995) : **الطريق المصري السريع للمعلومات** ، المؤتمر العلمي الثالث لنظم المعلومات وتكنلوجيا الحاسبات، القاهرة، مصر .
40. وزارة التربية (1990) : **الوقائع الكاملة للندوة المنعقدة في بغداد**، وزارة التربية، العراق.